The Little Prince: Tema Dan Pengajaran

Le Petit Prince atau The Little Prince merupakan sebuah novel berbahasa Perancis yang diterbitkan pada tahun 1943, karya seorang juruterbang, penulis, penyajak dan Aristokrat Perancis iaitu Antoine de Saint-Exupéry. Novel ini merupakan di antara novel yang paling banyak diterjemah dan dinobatkan sebagai novel terbaik pada abad ke 20 di Perancis. Novel ini juga sangat lah laris dijual, sehingga mencapai 140 juta terbitan yang dijual di seluruh dunia sekali gus menjadikan ia di antara buku-buku best-sellers yang pernah diterbitkan. Para bibliophile di luar sana pasti pernah membaca apatah lagi mendengar tentang novel The Little Prince ini, yang merupakan di antara novel-novel yang digalakkan untuk dibaca oleh setiap orang sekurang-kurangnya sekali seumur hidup.

Pada tahun 1974 dan 2015, novel The Little Prince telah diadaptasi sebagai filem dengan tajuk yang sama. Filem animasi yang ditayangkan pada tahun 2015, yang berdurasi hampir 2 jam itu, mempunyai jalan cerita yang hampir serupa, dilengkapi dengan kesinambungan kisah daripada novel asal di samping fokus dan mesej utama yang cuba diketengahkan adalah sama.

Melihatkan tajuk novel/filem The Little Prince ini, pembaca akan berfikir bahawa penceritaannya menyebelahi ‘fairy-tale’ ataupun cerita dongeng yang sememangnya terkenal dengan watak putera atau Prince, yang lebih sesuai diceritakan kepada kanak-kanak. Walau bagaimanapun, The Little Prince jauh berbeza bahkan lebih baik dan bermakna daripada cerita dongeng tipikal yang disuapkan pada kanak-kanak mahupun yang menjadi angan-angan orang dewasa.

Novel ini pada asalnya merupakan karya penulis, Antoine de Saint-Exupéry kepada rakannya yang bernama Leon Werth. Novel tersebut didedikasikan kepada Werth bersama satu petikan yang berbunyi:

“TO LEON WERTH

I ask the indulgence of the children who may read this book for dedicating it to a grown-up. I have a serious reason: he is the best friend I have in the world. I have another reason: this grown-up understands everything, even books about children. I have a third reason: he lives in France where he is hungry and cold. He needs cheering up. If all these reasons are not enough, I will dedicate the book to the child from whom this grown-up grew. All grown-ups were once children–although few of them remember it. And so I correct my dedication:

TO LEON WERTH

WHEN HE WAS A LITTLE BOY”

Dengan dedikasi tersebut, jelaslah bahawa novel The Little Prince ini tidaklah terlimitasi sebagai bacaan kanak-kanak sahaja bahkan juga memberi pengajaran yang besar bagi orang dewasa yang membacanya. Oleh itu, novel ini merupakan di antara novel yang terbaik yang perlu dibaca oleh kanak-kanak dan juga orang dewasa yang dahulunya juga adalah seorang kanak-kanak.

The Little Prince merupakan sebuah penceritaan oleh Antoine de Saint-Exupéry sendiri yang diinspirasikan semasa beliau berkhidmat sebagai seorang juruterbang sebaik sahaja tercetusnya Perang Dunia Ke-2, di mana kapal terbang yang dikendalikan beliau terhempas di tengah-tengah padang pasir Sahara. Di situlah beliau berjumpa dengan The Little Prince yang berasal dari sebuah planet yang hanya dikenali sebagai Asteroid B-612. Pertemuan di antara seorang juruterbang dewasa yang terkandas bersama seorang putera cilik mempamerkan kepada pembaca tentang perbezaan perspektif di antara kanak-kanak dan juga orang dewasa tentang persahabatan (friendship), kesunyian (loneliness), kasih sayang (love) dan yang paling penting, kenaifan dan sikap ingin tahu seorang kanak-kanak yang dilupakan apabila meningkat dewasa (the innocence and curiosity of children that are lost as we grow up).

Tema

Menerusi kisah The Little Prince ini, tema persahabatan dapat dilihat melalui hubungan di antara juruterbang (The Aviator) dengan putera cilik (The Little Prince) yang bertemu di padang pasir Sahara. Juruterbang yang pada awalnya merasa aneh melihat seorang kanak-kanak yang menggelarkan dirinya putera dari planet lain di tengah padang pasir akhirnya melayan kerenah putera tersebut. Mereka akhirnya menjadi sahabat di mana putera tersebut memperlihatkan kepada juruterbang, pandangannya tentang orang dewasa yang dianggap tidak masuk akal. Kerenah dan persoalan-persoalan yang diajukan oleh putera cilik itu pula mengingatkan juruterbang kepada zaman kanak-kanaknya sendiri.

Putera cilik juga menjalinkan persahabatan dengan seekor musang liar (the Fox) yang akhirnya berjaya dijinakkan. Menurut musang tersebut, menjinakkan ataupun to tame adalah untuk menjalinkan hubungan ataupun to establish ties. Oleh itu, dengan menjinakkan musang tersebut, mereka berdua menjadi sahabat.

Menerusi filem The Little Prince pula, penonton dipamerkan dengan persahabatan di antara seorang kanak-kanak perempuan dengan jirannya, yang merupakan juruterbang yang sama, namun telah lanjut usia. Menerusi babak filem, juruterbang menceritakan semula pertemuannya dengan putera cilik di padang pasir kepada kanak-kanak perempuan tersebut. Kanak-kanak perempuan yang hidupnya telah ‘dijadualkan’ oleh ibunya sendiri supaya dia menjadi orang dewasa yang berguna atau ‘a wonderful grown up’ merupakan sebuah watak tipikal seorang kanak-kanak yang penuh sifat ingin tahu dan tidak takutkan kegagalan. Penceritaan tentang The Little Prince yang ditulis oleh jirannya menarik minatnya untuk mengetahui lebih lanjut tentang keseluruhan cerita tersebut walaupun baginya kurang logik. Dia akhirnya mengembara mencari putera cilik bagi pihak juruterbang yang terlantar di hospital.

2. Kasih sayang

Penceritaan The Little Prince mengetengahkan elemen kasih sayang di antara putera cilik (The Little Prince) dengan sekuntum bunga mawar (the Rose). Di Asteroid B-612, putera cilik tertarik dengan sekuntum bunga mawar yang tumbuh secara tiba-tiba pada suatu hari. Bunga Mawar tersebut dijaga dengan rapi, diberi siraman air dan sebagainya oleh putera cilik. Namun, mereka akhirnya bergaduh kerana putera cilik yang masih kanak-kanak tidak memahami permintaan bunga mawar yang sering memerlukan perhatian. Oleh kerana ingin mencari jalan menyelamatkan planetnya yang diserang oleh tumbuhan Baobab yang tumbuh meliar, putera cilik membawa dirinya pergi melawat planet-planet lain termasuklah Bumi sekali gus meninggalkan bunga mawar yang amat disayanginya.

Namun apabila tiba di Bumi, putera cilik tersebut bertemu dengan sebuah taman yang terdapat banyak tumbuhan bunga mawar yang sama. Putera tersebut terus merasa sedih kerana bunga mawar di planetnya yang amat disayangi tidaklah seunik yang dianggap olehnya selama ini.

3. Kesunyian

Kisah The Little Prince membawa pembaca menyusuri pengembaraan putera cilik dari satu planet ke planet yang lain untuk mencari penawar kepada tumbuhan Baobab yang meliar di Asteroid B-612. Kehidupannya berseorangan sebelum kemunculan bunga mawar. Namun, setelah putera tersebut mengembara, dia menyedari bahawa kasih sayangnya terhadap bunga mawar yang telah dijaga dengan rapi setelah sekian lama tidak pernah luntur malah kesunyiannya hanya terubat apabila bersama bunga mawar tersebut. Oleh itu, putera cilik berazam untuk pulang kembali ke Asteroid B-612, di mana bunga mawar yang disayanginya berada.

Menerusi animasi The Little Prince pula, watak kanak-kanak perempuan diperkenalkan sebagai seorang kanak-kanak yang dijaga oleh ibunya yang merupakan ibu tunggal. Bapanya tidak dipertontonkan namun menurut kanak-kanak tersebut, bapanya terlalu sibuk bekerja dan cuma mampu mengirimkan hadiah hari jadinya sahaja. Ibunya juga sibuk bekerja dan hanya tahu menentukan jadual hidupnya ataupun The Life Plan bagi memastikan dia menjadi seorang dewasa yang berjaya. Demi menuruti jadual hidup yang telah ditentukan oleh ibunya, kanak-kanak itu dilarang sama sekali menggunakan masa untuk berkawan kerana bagi ibunya, itu merupakan aktiviti yang membazirkan masa. Oleh itu, kanak-kanak perempuan tersebut menjadi sunyi dan seterusnya menjalinkan persahabatan dengan jirannya yang juga merupakan juruterbang (the Aviator) demi mengubati kesunyiannya.

Menurut penceritaan novel The Little Prince, juruterbang juga hidup berseorangan sehinggalah dia bertemu dengan putera cilik di padang pasir Sahara. Melalui novel The Little Prince, beliau menyatakan bahawa beliau hidup berseorangan kerana tidak minat bergaul dengan orang dewasa yang hanya berfikir bahawa pandangan mereka sentiasa betul.

“Then I would never talk to that person about boa constrictors, or primeval forests, or stars. I would bring myself down to his level. I would talk to him about bridge, and golf, and politics, and neckties. And the grown-up would be greatly pleased to have met such a sensible man. So I lived my life alone, without anyone that I could really talk to, until I had an accident with my plane in the Desert of Sahara, six years ago.”

Pengajaran.

“And now here is my secret, a very simple secret: It is only with the heart that one can see rightly; what is essential is invisible to the eye.” – the Fox

Menerusi kisah The Little Prince ini, pembaca dan penonton akan tertarik dengan kebenaran kata-kata musang tersebut. Ini kerana, kita sememangnya tidak dapat menilai dengan baik melalui mata kasar. Namun melalui hati yang dipenuhi sifat kasih sayang dan memahami, kita akan mampu melihat dengan jelas dan membezakan di antara baik dan buruk dan di antara sesuatu yang benar-benar penting mahupun tidak dalam kehidupan kita.

Dengan erti kata lain, walaupun sesuatu ataupun seseorang itu tidak terlihat di hadapan mata, ianya tidak menjadi masalah jika kita mempercayai kewujudan mereka di dalam hati.

Seperti mana juruterbang percaya bahawa putera cilik itu selamat tiba di Asteroid B-612 dan sedang berada di samping bunga mawar kesayangannya. Seperti mana sang musang berjaya mententeramkan putera yang bersedih apabila mereka terpaksa berpisah. Seperti mana juga juruterbang meyakinkan kanak-kanak perempuan bahawa dia akan sentiasa ada bersama jika kanak-kanak tersebut memilih untuk melihat dengan mata hati.

“The stars are beautiful, because of a flower that cannot be seen.”

“What makes the desert beautiful,” said the little prince, “is that somewhere it hides a well . .”

Di samping itu juga, kadang kala kita tidak mampu melihat sesuatu dengan jelas kerana tidak menyedari kepentingannya. Kita hanya mampu melihat keindahan sesuatu peristiwa apabila kita menemui kepentingannya.

2. Perangai orang dewasa yang membawa kepada kemudaratan.

Pengembaraan putera cilik menerusi planet berbeza membawa pembaca dan penonton mengenali 7 karakter orang dewasa yang sememangnya mementingkan diri dan tidak pernah puas.

Planet 325: The King

‘To them, all men are subjects.’

Menerusi pertemuan putera cilik dengan seorang Raja, watak Raja tersebut diperkenalkan sebagai seorang yang berkuasa. Namun, sikap Raja yang berfikir bahawa dia sahaja yang paling berkuasa ke atas orang lain walaupun hakikatnya sebaliknya memaparkan sikap orang dewasa yang kita dapat lihat sesama masyarakat kita sendiri. Sikap orang dewasa yang mementingkan kuasa lebih dari segala-galanya membawa kepada peperangan dan kemudaratan yang lain.

Planet 326: The Conceited Man

‘For, to the conceited man, all other men are admirers.’

Beralih pada planet seterusnya, putera cilik berjumpa dengan seorang pemuda yang amat mementingkan dan dahagakan pujian. Pemuda tersebut juga berfikir bahawa dia lah manusia yang paling hebat dan kacak dan merasakan bahawa dia berhak dipuji oleh semua orang. Watak ini mempamerkan sikap orang dewasa yang meninggi diri dan sanggup melakukan apa sahaja demi mendapatkan pujian dan perhatian orang lain.

Planet 327: The Tipplers/Drunkard

“Ashamed of drinking!”

Putera cilik berasa aneh apabila bertemu dengan seorang alkoholik di Planet Ketiga, di mana apabila ditanya tentang sebab dia meminum arak, dia menjawab bahawa dia ingin melupakan perasaan malunya kerana meminum arak. Jawapan yang tidak masuk akal itu memaparkan karakter orang dewasa yang hakikatnya seringkali tidak memahami logik perbuatan dan percakapan mereka sendiri. Perbuatan yang dilakukan tanpa berfikir dengan teliti terlebih dahulu juga merupakan sikap orang dewasa.

Planet 328: The Businessman.

“As for me, I am concerned with matters of consequence. There is no time for idle dreaming in my life.”

Di Planet seterusnya, putera cilik bertemu dengan seorang businessman yang terlalu khusyuk bekerja untuk mengejar kekayaan semata-mata. Baginya, segala kekayaannya tidak akan pernah cukup. Selagi mana di a mampu memiliki segala kekayaan di muka bumi, termasuklah bintang-bintang yang tidak mungkin dimiliki, selagi itu lah businessman itu tidak akan merasa kekayaannya mencukupi. Watak ini menggambarkan sikap orang dewasa yang terlalu mengejar kekayaan material tanpa mengambil kira kepentingan orang sekeliling.

Planet 329: The Lamplighter

“As the little prince watched him, he felt that he loved this lamplighter who was so faithful to his orders.”

Apabila tiba di Planet ini, putera cilik bertemu dengan seorang penjaga lampu yang terus menerus menyalakan dan memadamkan lampu, tanpa henti. Ini kerana, saiz planet yang begitu kecil menyebabkan kejadian siang dan malam yang silih berganti dalam masa yang begitu pantas. Oleh itu, si penyala lampu terpaksa bekerja berterusan tanpa rehat. Watak penyala lampu di Planet ini menggambarkan watak orang dewasa yang menurut perintah secara melulu.

Planet 330: The Geographer

“A geographer is a scholar who knows the location of all the seas, rivers, towns, mountains, and deserts.”

Putera cilik bertemu dengan seorang ahli Geografi di planet keenam. Ahli Geographer tersebut menyatakan bahawa dia seorang yang arif di dalam bidangnya. Namun apabila putera cilik bercerita tentang keunikan bunga mawar di Asteroid B-612, ahli geografi tersebut tidak berminat untuk mengambil tahu kerana baginya bunga-bungaan hanya lah bersifat sementara dan mudah berubah-ubah manakala pergunungan tidak mudah berubah dan bergerak. Watak ahli geografi yang hanya mementingkan apa yang diinginkan sahaja dan menepis segala kemungkinan lain menggambarkan karakter orang dewasa yang sering menekankan kepentingan yang diingini tanpa mengambil kira kepentingan lain yang dianggap kecil dan trivial.

Planet Earth

“The Earth is not just an ordinary planet! One can count, there, 111 kings (not forgetting, to be sure, the Negro kings among them), 7000 geographers, 900,000 businessmen, 7,500,000 tipplers, 311,000,000 conceited men–that is to say, about 2,000,000,000 grown-ups.”

Di Bumi, putera cilik melihat orang dewasa yang menaiki keretapi tanpa arah tuju yang tetap. Dia juga bertemu dengan seorang penjual yang menjual pil yang dicipta untuk menahan rasa dahaga, di mana sebutir pil mampu menahan dahaga selama seminggu. Pil itu mampu menjimatkan masa selama 53 minit/minggu yang digunakan bagi menghilangkan rasa dahaga. Namun, bagi putera cilik tersebut, dia lebih rela menggunakan masa 53 minit itu untuk berjalan ke arah punca air jernih sekali gus menggambarkan sikap orang dewasa yang malas dan hanya berharap mendapatkan sesuatu tanpa berusaha.

3. Kesetian Dalam Hubungan

“You are beautiful, but you are empty,” he went on. “One could not die for you. To be sure, an ordinary passerby would think that my rose looked just like you–the rose that belongs to me. But in herself alone she is more important than all the hundreds of you other roses: because it is she that I have watered; because it is she that I have put under the glass globe; because it is she that I have sheltered behind the screen; because it is for her that I have killed the caterpillars (except the two or three that we saved to become butterflies); because it is she that I have listened to, when she grumbled, or boasted, or ever sometimes when she said nothing. Because she is my rose. – The Little Prince

Apabila putera cilik bertemu dengan lambakan bunga mawar di bumi yang menyerupai bunga mawar kesayangannya, dia merasa tertipu dan sedih kerana menganggap bunga mawarnya sama sahaja seperti lambakan bunga mawar yang lain. Hakikatnya, persahabatan dan masa yang diluangkan bersama bunga mawarnya itu yang paling penting dan menjadi bukti keunikan bunga mawar kesayangannya di Asteroid B-612.

“Men have forgotten this truth,” said the fox. “But you must not forget it. You become responsible, forever, for what you have tamed. You are responsible for your rose . . .”

Seringkali manusia terlupa bahawa kita bertanggungjawab ke atas setiap hubungan yang kita jalinkan di antara satu sama lain. Oleh itu, seharusnya kita menjaga dan menghargai hubungan yang telah terjalin dengan penuh kasih sayang baik hubungan kekeluargaan mahupun persahabatan.

4. Biarkan Kanak-Kanak Menjadi Kanak-Kanak

“The grown-ups’ response, this time, was to advise me to lay aside my drawings of boa constrictors, whether from the inside or the outside, and devote myself instead to geography, history, arithmetic, and grammar. That is why, at the age of six, I gave up what might have been a magnificent career as a painter. I had been disheartened by the failure of my Drawing Number One and my Drawing Number Two. Grown-ups never understand anything by themselves, and it is tiresome for children to be always and forever explaining things to them.”

Kanak-kanak terkenal dengan sikap yang sentiasa mempersoalkan segala ketidak-fahaman mereka, sikap ingin tahu yang menebal di samping imaginasi yang tinggi. Perspektif seorang kanak-kanak mungkin berbeza dengan perspektif seorang dewasa. Namun begitu, itu tidak bermakna bahawa kanak-kanak itu salah dan orang dewasa itu betul. Kadangkala, kita perlu melihat setiap sesuatu dari pandangan yang berbeza untuk memahami setiap perkara.

Malangnya, sikap orang dewasa yang acuh tidak acuh dalam melayani kerenah kanak-kanak dan memaksa pandangan mereka ke atas setiap sesuatu membantutkan tumbesaran kanak-kanak yang seharusnya membesar melihat dunia dengan cara dan kreativiti mereka yang tersendiri.

5. Kanak-Kanak Dalam Dewasa

“Growing up is not the problem. Forgetting is.”- The Aviator

Dalam kita menjadi dewasa, kita selalu terlupa bahawa kita juga pernah menjadi kanak-kanak suatu ketika dahulu. Kanak-kanak yang penuh dengan persoalan, kanak-kanak yang sentiasa mampu bermain gembira bersama rakan-rakan, kanak-kanak yang punya cita-cita dan impian.

Kita membesar dan meningkat dewasa menjadi manusia yang dibelenggu masalah dan sukar gembira. Kita hanya mampu menurut perintah orang atasan tanpa sebarang pertanyaan kerana pertanyaan telah menjadi sesuatu yang menjengkelkan. Adakah kita masih ingat tentang segala cita-cita dan impian semasa zaman persekolahan?

Adakah kita termasuk di kalangan the Kings, conceited men, drunkards, lamplighters, geographers dan businessmen yang hanya mementingkan kepentingan peribadi? Adakah seperti The Little Prince yang meningkat dewasa, kita terperangkap di dalam sebuah ‘planet’ di mana kewujudan kanak-kanak langsung tidak diiktiraf (semua menurut perintah tanpa sebarang persoalan), di mana tiada satu pun bintang (harapan) di angkasa kerana semuanya telah dipegang oleh businessman yang hanya mementingkan kekayaan semata-mata, dan yang paling parah, adakah kita telah lupa makna sebenar menjadi ‘a wonderful grown-up’, orang dewasa yang berguna?

Jika jawapan kita adalah Ya, kisah The Little Prince ini mampu memberi kesedaran sewajarnya pada kita. Kisah yang penuh pengajaran ini bukan sahaja akan membuka mata, hati dan minda kita, bahkan mampu membuatkan kita merasa sebak. Seperti mana kata-kata penulis yang berbunyi,

“One runs the risk of weeping a little if one allows himself to be tamed.”

References:


Tips Berhenti Merokok

Kita semua pernah dengar cerita-cerita sebegini sama ada dari ahli keluarga atau kawan-kawan tentang cubaan berhenti merokok. Mungkin pada kita nampak mudah tetapi bagi mereka, ia merupakan satu perjuangan yang memerlukan dedikasi dan ketabahan yang tinggi. Bagi pembaca yang alami masalah ini, jangan risau. Ada beberapa tips saya akan kongsikan di sini untuk anda gunakan untuk menghentikan tabiat merokok anda.

1. SENARAIKAN DENGAN JUJUR APA BENDA ANDA SUKA TENTANG MEROKOK.

Buat satu garisan pada satu kertas dan pada dua bahagian tersebut, senaraikan benda yang anda suka dan tidak suka tentang merokok seperti yang dicadangkan Dr Daniel Z. Lieberman, Pengarah Pusat Kajian Psikiatri Klinikal, Pusat Perubatan Universiti George Washington. Ambil masa anda tentang senarai tersebut dan buat perubahan sekiranya perlu. Jika anda berani, cuba minta maklum balas ahli keluarga dan kawan-kawan apa benda mereka tidak suka tentang tabiat merokok. Apabila anda melihat senarai negatif mengatasi senarai positif, ia sebenarnya satu isyarat untuk anda berhenti merokok.

2. SENARAIKAN SEBAB MENGAPA SUKAR BERHENTI MEROKOK.

Figure 1: Antara solusi dalam menangani tekanan untuk rokok ialah berjalan atau jogging.

Biar teliti dalam senarai tersebut walaupun ini akan menyebabkan senarai tersebut panjang dan membosankan. Ini bahagian penting, pada setiap cabaran, senaraikan beberapa solusi untuk mengatasi cabaran tersebut. Contoh, “Nikotin membuatkan saya ketagih.” Boleh letakkan senarai solusi seperti cari pengganti alternatif nikotin. Atau jika anda rasa merokok membantu menangani tekanan, boleh letakkan solusi seperti berjalan selama lima minit. Lebih banyak cabaran yang disenaraikan dan solusi untuk mengatasinya, peluang anda untuk berhenti rokok bertambah cerah.

3. TETAPKAN TARIKH BERHENTI MEROKOK.

Sediakan satu kontrak tarikh berhenti merokok termasuk tandatangan dan kehadiran saksi yang menyokong. Nampak remeh dan menyusahkan tetapi bagi yang mahu berhenti, itu sebenarnya komitmen untuk berhenti merokok.

4. LETAKKAN SEBAB-SEBAB ANDA BERHENTI MEROKOK PADA KAD INDEKS.

Figure 2: Tulis sebab anda mahu berhenti merokok pada kad indeks. Lihat sebab jika ada keinginan untuk merokok semula.

Ambil satu kad indeks dan nyatakan apa sebab anda mahu berhenti merokok. Antara contoh sebab anda mahu berhenti seperti ibu bapa, isteri, anak-anak, karier atau kesihatan. Pastikan ia sentiasa berhampiran dengan anda sepanjang masa

5. BERHENTI BELI ROKOK BILA BERSEDIA NAK BERHENTI.

Bila anda nak berhenti merokok, beli satu kotak rokok dan bawa beberapa batang rokok saja pada satu-satu masa. Jika perlu, letakkan rokok tersebut di tempat yang anda tiada akses seperti tin Altoid. Perbuatan sebegini membantu anda mengurangkan keinginan merokok dan sekaligus, mengurangkan bilangan rokok yang dihisap.

6. SIMPAN SENARAI BILA ANDA MEROKOK SEMINGGU SEBELUM BERHENTI.

Seminggu sebelum anda berhenti merokok, senaraikan bila masa anda mahu merokok dan bagaimana keinginan anda merokok pada ketika itu. Menurut Gaylene Mooney, pengerusi jawatankuasa kecil berkenaan rokok dan isu berkaitan tembakau bagi Persatuan Penjagaan Pernafasan Amerika/ American Association for Respiratory Care, melalui senarai ini, kita boleh melihat kaitan masa atau aktiviti mempengaruhi keinginan merokok seseorang.

7. SEDIAKAN SENARAI APA PERLU DILAKUKAN BILA KEINGINAN MEROKOK TIMBUL.

Senaraikan aktiviti apa yang anda perlu lakukan sekiranya timbul keinginan untuk merokok. Kementerian Kesihatan Malaysia (KKM) telah menyediakan beberapa langkah sekiranya timbul keinginan merokok seperti menarik nafas panjang, minum air, membuat sesuatu yang mengalihkan fikiran tentang rokok atau mengunyah sesuatu seperti buah atau gula-gula getah. Buat beberapa salinan senarai ini dan simpan satu salinan bersama anda sepanjang masa. Sekiranya keinginan untuk merokok, mudah untuk anda segera mengeluarkan senarai tersebut dan lakukan aktiviti apa bersesuaian dengan masa dan tempat di mana anda berada.

8. BERHENTI SEMASA ANGIN KITA BAIK.

Figure 3: Pastikan angin kita baik bila merancang nak berhenti merokok.

Kajian mendapati jika anda nak berhenti merokok, pastikan anda mempunyai angin yang baik dan tidak dibelenggu dengan tekanan atau masalah. Ini kerana sekiranya anda mengalami tekanan, peluang untuk anda berhenti merokok tipis.

9. BILA SAMPAI TARIKH BERHENTI, BUANG APA-APA BARANG YANG MEMBAWA KEPADA MEROKOK.

Figure 4: Buang barangan yang boleh mengingatkan anda kepada rokok termasuk pemetik api.

Sekiranya tarikh berhenti rokok anda sudah tiba, buang apa-apa barang yang mengingatkan anda tentang merokok. Tak kisahlah sama ada puntung rokok, tempat abu rokok atau pemetik api, segera buang. Bila anda melihat barang-barang sebegini, ia pastinya menimbulkan keinginan untuk merokok semula.

10. SIMPAN DUIT ROKOK DALAM SATU BALANG BESAR.

Figure 5: Simpan wang rokok dalam balang kaca/tabung dan anda akan lihat berapa banyak wang anda jimatkan bila berhenti merokok.

Jika anda ada balang besar atau tabung lutsinar, gunakan ia untuk menyimpan wang yang anda gunakan untuk membeli rokok. Duit yang anda simpan ini boleh saja anda gunakan untuk perkara-perkara lebih penting seperti simpanan pendidikan anak-anak atau perbelanjaan ibadat haji dan umrah. Dato Ustaz Badli Shah Alauddin dalam satu episod Cinta Ilmu: Akidah dan Falsafah tidak lama dahulu menerangkan sekiranya seseorang menyimpan RM20 (belanja sekotak rokok) selama 10 tahun secara konsisten, duit itu saja sudah cukup untuk membiayai perbelanjaan menuju ke Baitullah.

11. ELAKKAN KAFEIN SEHINGGA DUA BULAN SELEPAS ANDA BERHENTI MEROKOK.

Figure 6: Elakkan kopi atau minuman berkafein sekurang-kurangnya dua bulan semasa anda mahu berhenti merokok.

Bagi yang menggemari minuman berkafein seperti kopi dan mahu berhenti merokok, nasihat saya, elakkan kopi untuk sekurang-kurangnya dua bulan. Menurut kajian, terlalu banyak kafein dalam sistem badan boleh menyebabkan seseorang itu merasa tidak senang duduk dan selalunya sebagai jalan keluar, mereka memilih rokok.

12. FIKIRKAN APA CABARAN SUKAR YANG DIATASI SEBELUMNYA.

Jika anda merasa sukar untuk berhenti, ambil masa dan fikir apa cabaran paling sukar yang pernah anda hadapi sebelum ini dalam hidup anda di mana anda berjaya mengatasinya. Anda boleh juga bertanya kepada ahli keluarga atau kawan-kawan tentang bagaimana kita mengatasi cabaran tersebut. Menurut Dr. Lieberman, tindakan ini sebenarnya menyuntik keyakinan diri seseorang untuk terus berpegang kepada ikrar mahu berhenti merokok.

13. MAKAN MAKANAN RINGAN MENYIHATKAN/MINUM TEH HERBA JIKA ADA KEINGINAN.

Sekiranya wujud keinginan untuk merokok, anda boleh saja gantikan keinginan tersebut dengan mengambil makanan ringan menyihatkan seperti kacang atau lobak jika anda mahu mengelak pertambahan berat badan. Atau anda ambil empat biji kacang menggantikan empat rokok yang dihisap pada ketika itu. Perbuatan sebegini menggunakan tangan dan mulut, sekaligus mewujudkan rangsangan sama setiap kali anda merokok. Jika anda tiada makanan sebegitu, cuba minum teh herba. Minum dengan perlahan tatkala teh masih hangat sebenarnya memberi kelegaan kepada tekanan sama seperti nikotin dalam rokok.

14. REHAT SEBENTAR DENGAN AKTIVITI.

Figure 7: Rehat seketika dengan permainan telefon bimbit, minum atau makan buah jika anda ada keinginan merokok.

Jika anda mahu berehat seketika semasa bekerja dan mahu berhenti merokok, cuba lakukan aktiviti yang boleh mengalihkan perhatian anda pada rokok. Anda boleh cuba main permainan komputer atau telefon bimbit. Walaupun ia jauh lebih menyeronokkan daripada rokok, ia masih boleh mewujudkan ketagihan. Justeru, letakkan had berapa minit anda habiskan. Jika tempat kerja anda melarang perbuatan sebegini, cuba aktiviti lain yang mengambil masa lima minit seperti menelefon atau menghantar mesej kepada seseorang, mengambil angin atau makan buah/kacang di luar. Perlu diingat, jika anda nak melakukan aktiviti ini, pastikan anda tidak masuk ke tempat di mana perokok selalu berkumpul.

15. SUKAN.

Figure 8: Bersukan antara cara terbaik untuk berhenti merokok selain menyihatkan tubuh badan.

Jika anda berkelapangan, apa salahnya anda keluar dan melakukan aktiviti riadah termasuk bersukan. Bagi yang menggemari tenis dan mahu berhenti merokok, ini berita baik bagi anda. Penyelidik-penyelidik British mendapati sukarelawan-sukarelawan mereka dapat mengenepikan keinginan merokok bila diminta membayangkan diri mereka bermain tenis.

16. ZON BEBAS ROKOK.

Jika anda mahu berhenti merokok, anda boleh saja mewujudkan zon bebas rokok di kediaman atau dalam kenderaan anda. Pastikan tanda larangan merokok kelihatan jelas. Selain ini tanda komitmen anda untuk berhenti merokok, anda juga sebenarnya mewujudkan suasana sihat dan selamat bagi keluarga atau kawan-kawan anda kerana mengelakkan mereka daripada menjadi perokok pasif.

17. LETAKKAN SENARAI PENYAKIT BERKAITAN MEROKOK DI TEMPAT JELAS DI RUMAH.

Jika anda merasa keinginan untuk merokok, ambil sedikit masa dan lihat apa berlaku sekiranya anda meneruskannya. Antara kesan buruk merokok dari segi kesihatan ialah meningkatkan risiko penyakit kanser, risiko penyakit diabetis, mati pucuk dan mengganggu kebolehan untuk menghidu dan merasa.

18. TUKAR RUTIN.

Bagi setiap tabiat kita sama ada baik atau buruk, kita pasti ada tempat dan masa sesuai untuk melakukannya. Bagi yang mahu berhenti merokok, ubah rutin seharian anda sama ada duduk di tempat berbeza semasa makan atau pilih jalan/kenderaan berbeza ke tempat kerja. Jika anda merokok semasa minum kopi, gantikan kopi dengan teh.

19. BERITAHU APA YANG ANDA RASA.

Sesetengah orang yang saya temui menyatakan mereka merokok kerana tertekan dengan permasalahan yang dihadapi. Jika ada perkara yang membuatkan anda marah, rokok bukan solusinya. Luahkan pada orang yang anda boleh percayai seperti ibu bapa, guru/pensyarah, majikan atau kawan-kawan. Kalau anda merasa bosan sehingga ke tahap merokok, akui anda sebenarnya bosan. Justeru, lakukan aktiviti yang menyegarkan minda seperti bersenam, berinteraksi dengan orang lain, membaca atau menyelesaikan silangkata.

20. AKUPUNTUR.

Dr. Ather Ali, seorang pakar perubatan alternatif menyatakan wujud bukti bahawa akupuntur boleh membantu menghilangkan keinginan merokok dengan cepat. Jika anda tiada masa melawat pakar akupuntur, anda boleh melakukannya sendiri. Caranya, ambil manik kecil dan tampar di pada bahagian-bahagian akupuntur badan. Jika ada keinginan untuk merokok, anda boleh saja tekan mana-mana bahagian yang dtampal.

21. GAGAL, CUBA LAGI!

Jika anda rasa anda gagal berhenti, jangan putus asa. Sesetengah orang yang nak berhenti kadangkala terpaksa mencuba sehingga lapan kali untuk mendapat keputusan yang dimahukan. Lagipun, orang yang tak mudah putus asa ialah orang yang kuat.

SUMBER

1. Gordon, Debra L. & Katz, David L. M.D. Stealth Health. Reader’s Digest.

2. Panduan Berhenti Merokok. Kementerian Kesihatan Malaysia. http://www.infosihat.gov.my/infosihat/media/buku%20kecil/P/pdf/21_berhentiMerokok_BM.pdf


Strategi Berbisnes Rasulullah S.A.W

Masyarakat Arab dahulu memang terkenal dengan kebijaksanaan dalam perniagaan. Bahkan sehingga kini pun, para perniaga pasti berbangga jika dapat berkolaborasi dengan Tok Arab jika berniaga. Fuhh gitu.

Mereka berniaga dari Syam hingga ke Yaman. Pada musim panas dan musim sejuk. Kafilah-kafilah pedagang Arab ini akan bermusafir ke sana ke mari untuk melebarkan jaringan perdagangan. Dari Habsyah, ke Parsi, lalu ke India, singgah ke Nusantara dan seterusnya menuju ke China. Begitulah giatnya usaha perniagaan mereka.

Manakala orang Mekah pula, akan mendapat keuntungan berlipat ganda pada musim haji apabila pasar paling masyhur iaitu Pasar Ukaz akan menjadi tumpuan para pedagang dari serata dunia. Perdagangan umpama nadi utama masyarakat Arab. Bahkan Rasulullah sendiri menyatakan 9 per 10 kekayaan datangnya dari perniagaan. Rasulullah sendiri pergi ikut berdagang pada usia kanak-kanaknya ke Syam. Kemudian, baginda juga pernah memegang amanah memperdagangan barangan Siti Khadijah.

Namun, setelah baginda berhijrah, iaitu ke Madinah, tiada lagi pasar Ukaz. Muhajirin hanya membawa diri sendiri sehelai sepinggang. Mereka tidak membawa kebun-kebun, pasar-pasar, atau harta-harta yang banyak. Di Madinah, ekonomi setempat dikuasai oleh golongan Yahudi Madinah bagaikan “gergasi Kapitalis”. Mereka memonopoli perniagaan dengan begitu bijak sekali. Siapa lah tidak kenal kebijaksanaan kaum ini dalam perniagaan. Bahkan sehingga kini pun, Yahudi dan bisnes memang amat sinonim.

Setelah sampai ke Madinah, Rasulullah yang bijaksana ini tidak meroyan dengan perniagaan Yahudi. Baginda tidak memfitnah perniagaan orang. Tidak menghantar sihir mahupun santau paku dalam balutan kain kuning. Baginda tidak punya perasaan dengki hasad iri hati. Baginda tidak viralkan kempen “boikot produk Yahudi Laknatullah penindas kaum Muslimin”.

Apa yang Rasulullah lakukan adalah, baginda arahkan sahabat baginda iaitu Saiyiidina Abdul Rahman bin Auf untuk membeli sebidang tanah untuk dijadikan pasar. Pasar tersebut dinamakan Sauqul Ansar (Pasar orang Ansar) yang mesra masyarakat setempat. Ini adalah strategi bisnes baginda.

Rasulullah melarang perbuatan khianat, penipuan, penindasan, fitnah, iri hati dalam pernigaan. Pasar ini adalah pasar terbuka yang bebas untuk sesiapa sahaja. Paar ini dikawal selia seratus peratus oleh orang Muslim. Diharamkan riba dan dihalalkan jual beli. Ini merupakan persaingan sihat kepada pasar yahudi di Madinah. Rasulullah menerapkan budaya “Kerja Itu Ibadah”. Maka lahirlah rasa ikhlas, tawaduk, jujur dan lain-lain nilai murni dalam perniagaan Muslim ketika itu. Segala akhlak mulia terpancar dari cara peniaga Muslim melayan pelanggan. Tiada emo-emo, ego-ego, marah-marah, dan lain-lain sifat tidak professional ahli perniagaan.

Sifat ini menarik hati pelanggan. Malah, seluruh umat Islam Madinah bersatu bagi membangunkan ekonomi umat dengan membeli di pasar mesra pelanggan ini. Tiada sikap jatuh-menjatuhkan. Apabila melihat kemajuan perniagaan saudara seislam, tiada dalam hati sesama Muslim ketika itu membuat andaian, “Amboi, ramainya pelanggan. Sampai beratur. Ni mesti ada pakai tangkal pelaris, sihir…” dan sebagainya.

Lama-kelamaan, ekonomi Yahudi Madinah mereput dan akhirnya lumpuh. Ekonomi Muslim mencapai keuntungan dalam masa singkat. Dua kunci rahsia kemajuan perniagaan umat Islam pada ketika itu adalah :

Peniaga
1) Jujur kepada pelanggan.
2) Tidak iri hati kepada peniaga lain
3) Perkhidmatan dan layanan yang mesra pelanggan

Pelanggan
1) Beretika
2) Sifat kesatuan ummah
3) Sifat supportive dalam membangunkan ekonomi Muslim


Sejarah Perhambaan Di Amerika

Saya perlu memberikan penjelasan sejarah awal pembentukan negara Amerika Syarikat ataupun Union sebelum kita dapat pergi jauh supaya kita boleh nampak dengan jelas perjalanan peristiwa-peristiwa yang membawa kepada tekanan dan tercetusnya perang saudara.

Sudah tentu, banyak peristiwa besar yang berlaku sepanjang tempoh beberapa dekad sebelum sampai ke zaman presiden ke-16, Lincoln.  Namun, dalam peristiwa-peristiwa tersebut, saya hanya akan menjelaskan peristiwa yang berkaitan. Terutamanya, peristiwa yang dikaitkan dengan isu perhambaan dan peperangan tersebut.

‘Old World’ dan ‘New World’

‘Old World’ adalah istilah merujuk pada dunia yang dikenali oleh masyarakat Eropah sebelum menemui benua Amerika. ‘Old World’ meliputi benua Eropah, Afrika dan Asia. Malah, peta dunia pada ketika itu pun tidak meliputi benua Amerika dan juga Australia. Sejak zaman silam sehinggalah abad ke-15, sejarah banyak ‘bermain’ di ‘Old World’ serta menjadi peranan dan pengaruh dalam mengubah atmosfera dan tamadun dunia. Ini juga boleh menjadi salah satu sebab mengapa ia dipanggil ‘Old World’.

Istilah ‘New World’ digunakan apabila orang Eropah menemui benua baru yang belum diterokai oleh mereka iaitu benua Amerika yang meliputi Amerika Utara dan Amerika Latin (Selatan) pada abad ke-15 masihi. Pengetahuan masyarakat Eropah pada ketika itu majoritinya menganggap dunia ini rata, maka merentasi lautan Atlantik bermaksud melayari ke penghujung dunia yang pada mereka tiada pengetahuan tentangnya.

Beberapa ekspedisi pernah dilakukan untuk merentasi lautan Atlantik, namun ekspedisi tersebut tidak pernah dianggap berjaya apabila tiada kapal yang pulang. Di sini ada dua kebarangkalian. Pertama, ekspedisi itu berjaya merentasi lautan Atlantik dan sampai ke Dunia Baru. Namun,ekspedisi ini tidak pulang kerana melihat kekayaan serta potensi yang terdapat di benua tersebut. Kedua, eskpedisi itu tidak berjaya kerana tenggelam ataupun berlaku sebarang bencana ketika pelayaran. Maka, sebarang ekspedisi yang tidak pulang dianggap tidak berjaya. Kesimpulan dari eskpedisi ini, masyarakat Eropah mempunyai anggapan bahawa ‘penghujung dunia’ itu adalah tempat yang berbahaya untuk direntas dan diterokai.

Namun, fakta sejarah juga menunjukkan bahawa ada beberapa ekspedisi yang dilakukan dan dianggap berjaya, bermakna ekspedisi itu pulang ke kampung halaman, seperti ekspedisi terkenal Christopher Columbus yang pernah dikatakan manusia pertama menemui Dunia Baru walaupun sebenarnya kita tahu fakta bahawa Indian merupakan penghuni dan tamadun awal yang menghuni Amerika sebelum Eropah menemuinya. Cuma mereka tidak terlalu menonjol dalam membentuk dunia seperti tamadun Dunia Lama.

Kolonisasi

Kolonisasi adalah proses tanah, wilayah ataupun sesuatu tempat baharu dijadikan sebagai penempatan yang didirikan oleh bangsa asing. Penempatan ini dipanggil koloni. Kolonisir adalah orang yang menjalankan proses kolonisasi. Kolonisasi mula berlaku pada abad ke-15, iaitu ekspedisi-ekspedisi awal yang dilakukan oleh kerajaan-kerajaan di Eropah seperti British, Perancis, Sepanyol dan Portugal. Ekspedisi ini berlaku atas  beberapa faktor. Antaranya ialah kelemahan sistem feudal. Sistem feudal adalah sistem lapisan ataupun hierarki yang dikuasai oleh bangsawan. Sistem ini berkuasa ketika zaman gelap di Eropah selama lebih dari 1000 tahun. Reformasi menentang kuasa gereja dan monarki telah memberikan kebebasan serta kebangkitan kepada rakyat Eropah untuk meneroka ilmu dan dunia.

Selain itu, Eropah mahu meluaskan ekonomi dan perdagangan. Ekspedisi yang dilakukan adalah untuk membuka jalan perdagangan yang baru. Kekayaan serta potensi yang terdapat di Dunia Baru dapat meluaskan lagi aktiviti perdagangan serta dapat meningkatkan kekuatan ekonomi. Antara lainnya, ekspedisi ini juga mendapat dorongan daripada golongan pemerintah seperti Ratu Isabella dan Raja Ferdinand. Mereka terus menggalakkan ekspedisi ini dijalankan. Ekspedisi ini juga melambangkan kemegahan dan kekuatan sesebuah empayar.

Seperti yang kita tahu bahawa kolonisir yang mendirikan koloni di Dunia Baru terdiri daripada pelbagai bangsa yang datang dari pelbagai kerajaan di Eropah. Maka, kita hanya akan fokus pada kolonisasi bangsa British atau orang Inggeris kerana mereka yang membentuk dan melahirkan kerajaan Amerika Syarikat. Saya perlu maklumkan di sini bahawa Inggeris dan British adalah dari bangsa yang sama. Cumanya, ‘Inggeris’ adalah penggunaan awal bagi bangsa dan empayar British.

Pelayaran Sebastian Cabot pada tahun 1497 telah menjadi asas kolonisasi bangsa Inggeris di Dunia Baru walaupun pada masa itu tiada pendekatan efektif yang diambil untuk membina dakwaan ke atas wilayah ditemui sehinggalah pada tahun 1606. Sepanjang tempoh tersebut, proses kolonisasi gagal. Malah, ada juga ekspedisi yang hilang ketika pelayaran.

Pada tahun 1606, Raja James I membentuk dua buah piagam diraja kepada dua buah syarikat untuk melakukan eskpedisi ke Dunia Baru. Syarikat London dianugerahkan pantai Utara antara 34o dan 38o latitud utara. Manakala Syarikat Plymouth juga dianugerahkan pantai Utara antara 41o dan 45o latitud utara. Inilah dua eskpedisi pertama oleh Inggeris yang dikatakan berjaya melakukan proses kolonisasi. Kolonisasi yang terbentuk akan ditadbir oleh majlis pentadbir yang diutuskan oleh raja.

Walaupun Dunia Baru kaya dengan bahan mentah, tanah serta sumber makanan, namun, kelangsungan hidup amat sukar disebabkan faktor adaptasi, cuaca yang tidak menentu, serangan daripada Indian serta saingan daripada ekspedisi kerajaan lain. Maka, mereka tidak melakukan proses kolonisasi yang besar. Namun, sekurang-kurangnya mereka sudah membentuk koloni untuk kerajaan Inggeris.

Pada 13 May 1607, Syarikat London yang diketuai oleh Christopher Newport telah mendirikan penempatan Inggeris pertama dan diberikan nama sempena raja mereka, Jamestown. Selama 12 tahun, mereka telah membina sebuah koloni yang dipanggil Virginia. Pada tahun yang sama, penempatan Popham telah didirikan oleh Syarikat Plymouth yang diketuai oleh Ferdinand Gorges. Namun, Popham hanya dapat bertahan selama setahun, lalu ditinggalkan.

Syarikat London mengalah dan berputus asa pada tahun 1624, lalu piagam tersebut diserahkan semula kepada Raja James I. Dengan menggunakan piagam tersebut, James I menjual koloni yang dinyatakan. Pada tahun 1632, koloni Maryland terbentuk daripada potongan Virginia. Selatan Virginia telah membentuk koloni Carolina, pada hari ini meliputi negeri Carolina dan Georgia. Pada tahun 1729, Carolina berpecah menjadi North Carolina, South Carolina dan Georgia. Sebanyak lima buah koloni telah terbentuk hasil daripada piagam tersebut.

Selepas Popham diabaikan, pada tahun 1609, Syarikat Plymouth tidak aktif selama 11 tahun. Pada tahun 1620, Syarikat Plymouth aktif dan berorganisasi kembali dengan nama baru iaitu Majlis New England. Majlis ini berjaya membentuk empat buah koloni iaitu Massachusetts, Connecticut, Rhode Island dan New Hampshire yang meliputi sepanjang pantai lautan Atlantik Utara. Keempat-empat buah koloni ini membentuk wilayah yang bernama New England. Secara keseluruhan, kerajaan Inggeris telah membentuk sembilan buah koloni di Dunia Baru. Sepanjang pembentukan dan perkembangan koloni-koloni bangsa Eropah, berlaku migrasi daripada Eropah ke Dunia Baru untuk meneroka dan mencari peluang yang lebih baik di sana.

Dalam tempoh beberapa tahun, tiga belas buah koloni terbentuk dan berlaku revolusi untuk mendapatkan kemerdekaan daripada kekuasaan British. Akhirnya, Amerika Syarikat dilahirkan dan tiga belas buah koloni tadi menjadi negeri-negeri Amerika Syarikat. Tiga belas buah negeri ini adalah permulaan bagi Amerika. Persaingan untuk meluaskan kuasa di Dunia Baru atas pelbagai dasar dan kepentingan menjadi semakin sengit pada akhir abad ke-18 di antara Amerika, Perancis, dan Sepanyol. Manakala Indian pula berhempas pulas mempertahankan tanah milik mereka daripada dirampas oleh bangsa Eropah.

Perdagangan Hamba Afrika

Saya menekankan istilah ‘hamba bangsa Afrika’ di sini adalah kerana sebelum bangsa Afrika menjadi simbol ‘bangsa hamba’ dan ligat didagangkan di Eropah dan Dunia Baru, setiap bangsa di dunia mengamalkan perhambaan, hatta umat Islam sekalipun sebelum tertubuhnya Penubuhan Bangsa-Bangsa Bersatu (PBB). Namun, hamba dalam institusi tersebut adalah dalam kalangan mereka sendiri, biasanya golongan bawahan.

Dalam konteks kajian sejarah Amerika dan sesetengah bangsa yang mengamalkan perdagangan hamba bangsa Afrika, ada beberapa istilah sinonim yang digunakan. ‘Bangsa kulit hitam’ dan ‘negro’ adalah merujuk pada bangsa Afrika, sama ada sebagai individu bebas ataupun hamba. Manaka, ‘bangsa kulit putih’ adalah merujuk pada para kolinisir dan bangsa Eropah. Saya menjelaskan hal ini supaya tidak berlaku sebarang kekeliruan apabila istilah ini digunakan.

Sebelum hamba dibawa masuk ke koloni Inggeris, Eropah telah membina kuasa perdagangan hamba yang cukup kuat dan mantap. Portugis, Sepanyol dan Belanda membawa hamba ke koloni-koloni mereka di dunia baru kerana melihat potensi perhambaan yang dapat berkembang maju di situ. Perdagangan hamba berlaku dalam kalangan kuasa Eropah. Permintaan hamba oleh kolonisir Inggeris menjadi faktor hubungan baik antara Inggeris dan kuasa koloni Eropah yang lain. Perhambaan menjadi keuntungan perdagangan yang sangat penting.

Hamba-hamba Afrika dalam kalangan lelaki, wanita dan kanak-kanak ditangkap, kebanyakan kes, ditangkap paksa oleh bangsa mereka sendiri lalu didagangkan ke Dunia Baru. Menurut salah satu sumber, 10,000 orang Afrika yang ditangkap dibawa melayari lautan Atlantik dalam keadaan yang dahsyat. Mereka disesakkan ke tempat yang kotor dan berpenyakit. Malah, mereka diikat dengan rantai besi dalam keadaan yang dahsyat. Tidak ramai yang selamat dalam pelayaran tersebut. Ada yang mati dalam kapal kerana penyakit, kebuluran, dan tidak sanggup hidup. Kebanyakan mereka dihantar ke Carribean dan Amerika Latin.

Menurut pengalaman seorang hamba yang telah bebas, Olaudah Equiano, ketika beliau berumur 10 tahun, beliau menyaksikan sendiri bangsanya ditangkap paksa dan dibawa ke kapal. Equiano juga turut ditangkap.

“Ketika saya melihat kapal yang saya naiki, saya melihat relau tembaga yang mendidih dan mereka yang ditangkap diikat dengan rantai-rantai besi beramai-ramai. Setiap dari mereka menunjukkan wajah yang kecewa dan sedih. Pada masa itu, saya tidak sanggup memikirkan bagaimana nasib saya kelak. Saya diselubungi dengan perasaan ngeri dan penderitaan. Saya tidak mampu bergerak pada ketika itu lalu pengsan.”

-Olaudah Equiano-

Equiano selamat dalam pelayaran tersebut. Orang muda seperti Equiano mempunyai harga yang tinggi dalam kalangan kolonisir Eropah. Selepas itu, Equiano dijual dan dibeli beberapa kali sehinggalah beliau mendapat kebebasan pada tahun 1776.

Perhambaan yang berlaku pada era Dunia Baru tidak sama seperti yang berlaku ketika zaman Rom Kuno, Uthmaniyyah dan Asia. Mereka menjadikan hamba sebagai pahlawan, dayang istana, pegawai kerajaan serta sida. Tetapi perhambaan era Dunia Baru menjadikan hamba sebagai barang dagangan paksa untuk menghasilkan keuntungan dan sebagai penujah dalam industri dan revolusi pasaran.

Kemasukan Hamba

Permulaan perhambaan di koloni-koloni Inggeris sukar untuk dikenal pasti secara tepat. Namun, bukti menunjukkan kehadiran bangsa Afrika ke koloni Inggeris bertarikh pada tahun 1619 apabila kapal perdagangan Belanda singgah ke bandar Jamestown, Virginia dan menjual 20 lelaki Afrika daripada Carribean.

Kedatangan lelaki Afrika ini bukanlah sebagai imigran ataupun pendatang sukarela, tetapi sebagai ‘barang’ dagangan.  Pada masa itu, perhambaan adalah suatu tradisi masyarakat dan tidak terikat dengan undang-undang. Namun, saban tahun tradisi ini terikat dengan undang-undang sejak penubuhan Amerika Syarikat.

Pada abad ke-17, lelaki-lelaki Afrika ini tidak menjadi hamba yang terikat dengan tuannya seumur hidup seperti yang diketahui umum, tetapi hanya sebagai hamba kontrak. Apabila kontrak tamat, hamba tersebut akan bebas dan mampu memiliki tanah dan pekerjaan untuk diusahakan seperti tuannya sendiri.

Perusahaan tembakau merupakan dorongan pertama dan utama yang membawa masuk hamba dalam skala yang besar. Tembakau sangat mahal di England sama seperti pasaran teh dari Timur dan rempah ratus dari India. Produk-produk ini menjadi permintaan yang sangat tinggi. Penanaman tembakau memerlukan tenaga kerja yang besar dan intensif.

Maka, faktor ini menjadikan perhambaan sebagai institusi utama untuk menjana ekonomi. Kolonisir Inggeris pernah berusaha untuk memperhambakan bangsa Indian. Usaha itu tidak berjaya kerana faktor populasi Indian yang sukar untuk dikawal dan dipaksa. Namun, masih ada segelintir kolonisir yang mempunyai hamba Indian.

Ketika penghujung abad ke-17, golongan elit berasa bimbang dengan bilangan besar hamba kontrak yang dibebaskan. Mereka diyakinkan bahawa sistem hamba kontrak lebih mengancam daripada memperhambakan bangsa Afrika untuk seumur hidup.

Pada tahun 1626, hamba mula diperkenalkan di New York, yang dibawa daripada India Barat menerusi Guinea. Kepentingan hamba di New Jersey adalah kerana dorongan keluasan tanah sebanyak 75 hektar yang sesuai sebagai tempat import hamba.

Pada tahun 1639, hamba dibawa masuk ke Pennsylvania. William Penn sebagai pemilik koloni sering menggalakkan masyarakat supaya bertoleransi dengan hamba-hamba mereka. Ada beberapa undang-undang dibuat yang berkaitan dengan institusi perhambaan untuk menaik taraf kehidupan hamba walaupun tidak boleh dinafikan ada juga tentangan. Seawal kelahiran Amerika Syarikat, Pennsylvania merupakan negeri pertama yang menghapuskan perhambaan.

Seawal 1637, hamba Afrika diperkenalkan di New England daripada Isle. Pada tahun 1643, New England sudah mula memperkenalkan undang-undang pelarian hamba, di mana hamba yang melarikan diri akan ditangkap dan dipulangkan semula kepada tuannya. New England juga menulis artikel memastikan tawanan perang akan dijadikan hamba.

Perdagangan hamba bangsa Afrika semakin mendapat tempat dan kukuh tapaknya dalam kalangan bangsa Eropah di koloni-koloni Dunia Baru. Kolonisir Inggeris melihat, perhambaan ini adalah lebih baik sekiranya ia menjadi pelaburan untuk jangka masa yang panjang. Pada lewat abad ke-17, hamba bangsa Afrika meningkat menggantikan hamba bangsa Eropah sendiri dalam perusahaan tembakau dan benih-benih yang lain.

Di utara koloni Inggeris, hamba yang dibawa masuk akan bekerja sebagai pertukangan di bengkel, pelabuhan, kapal serta beberapa kawasan pertanian bersama hamba berkulit putih. Perhambaan telah menjadi simbol darjat di utara. Mereka yang mempunyai hamba dianggap tergolong dalam golongan elit. Kehidupan hamba di sana kadangkala tertekan, kadangkala ada toleransi.

Terdapat dua faktor yang menyebabkan perubahan ketara dalam perhambaan di koloni Inggeris. Pertama, keuntungan yang diperoleh daripada penanaman benih-benih asasi seperti tembakau, beras, gula dan sutera. Penanaman ini memerlukan tenaga buruh yang besar dan ramai. Kedua adalah permintaan tenaga buruh yang berterusan. Perhambaan di selatan lebih berkanun dan sangat ekslusif. Pada tahun 1640, Maryland mengkodifikasi institusi perhambaan secara terperinci berkenaan layanan terhadap hamba.

Pada tahun 1641, Virginia membentuk undang-undang yang membezakan antara hamba kulit hitam dan hamba kulit putih. Tahun 1664, Maryland mengisytiharkan bahawa hamba akan menjadi hamba seumur hidup, tiada hamba kontrak.  Ada juga undang-undang yang mengharamkan perkahwinan antara bangsa kulit putih dan bangsa kulit hitam.


Pingat Olimpik Dari Sisa Buangan Elektronik?

Bagi mana-mana atlet, menjadi penghormatan kepada mereka untuk bertanding dalam mana-mana acara dalam pelbagai peringkat sama ada peringkat sekolah, daerah, negeri, kebangsaan dan antarabangsa. Dan dengan izin Tuhan, jika ada rezeki, merekamemenangi pingat untuk acara yang disertai. Bagi mana-mana atlet yang bertanding untuk temasya Sukan Olimpik dan Paralimpik 2020 di Tokyo, Jepun, mereka beruntung kerana pingat yang dihasilkan diambil dari bahan buangan elektronik yang telah dikitar semula.

Bahan buangan elektronik, barang-barang yang disertakan dengan plag dan bateri kini merupakan antara bahan buangan dunia yang semakin bertambah dan ia juga amat berbahaya kepada alam sekitar. Tetapi bagi yang cerdik dan tahu nilainya, ia boleh saja dilombong. Ya, saya ulangi, boleh dilombong kerana terdapat pelbagai bahan berharga dalam bahan buangan sebegini yang boleh diambil dan dijualdengan harga lumayan.

Bagi Jawatankuasa Penganjuran Olimpik 2020 ini, ia satu peluang yang tidak harus dilepaskan begitusaja. Ini yang membawa kepada perlaksanaan projek pengumpulan dan kitar semulabahan buangan elektronik pada April 2017. Selain membantu penduduk melupuskanbahan buangan mereka dengan selamat, ia turut memudahkan urusan syarikatterlibat untuk menghasilkan pingat emas, perak dan gangsa kerana sumber yangbanyak. Sejak dilancarkan, penganjur sudah mengutip 16.5 kilogram emas (separuhdaripada sasaran 30.3 kilogram emas), 1,800 kilogram perak (43.9% daripadasasaran 4,100 kilogram perak) dan 2,700 kilogram gangsa (sasaran sudah dicapai). Selain membantu negara memelihara dan memulihara alam sekitar, inisiatif ini turut menawarkan peluang kepada rakyat Jepun untuk melibatkandiri dengan temasya Sukan Olimpik 2020.

Projek sebegini memberi harapan dalam pertarungan mengendalikan bahan buanganelektronik ini. Suka atau tidak, obsesi kita kepada gajet mendorong masyarakat membuang gajet mereka. Pada tahun 2016 sahaja, data Pertubuhan Bangsa Bersatu(PBB) mendedahkan dunia menghasilkan lebih 44 juta tan bahan buangan elektronik dengan kadar pertumbuhan antara tiga hingga empat peratus. Bagi membolehkan para pembaca faham skala masalah ini, saya minta anda bayangkan sisa bahan buangan ini diisi dalam lori-lori 18 tayar seberat 40 tan. Lori-lori ini boleh mengisi 1.23 juta sisa bahan buangan elektronik dan boleh mengisi ruang dua jalanantara Paris dengan Singapura. Pada tahun 2021, angka berkenaan boleh bertambahkepada 52 juta tan.

Jadi mengapa perkara ini boleh berlaku? Kebanyakan sisa buangan ini tidak pernah sampai ke pusat-pusat pengutipan sama ada di Jepun atau di tempat-tempat lain. Satu laporan PBB menganggarkan hanya 20% bahan buangan ini dikitar semula, sementara selebihnya dibuang di tapak pelupusan sampah, dihantar melepasi sempadan atau dilupakan dalam simpanan kita. Dari segi masalah ekologi pula, bahan-bahan ini bukan saja toksik tetapi juga berpotensi meracuni sumber air dan tanah sekiranya tidak dilupuskan dengan kaedah yang mesra alam.

Tetapi bagi negara-negara yang mengalami masalah kekurangan sumber, masalah ini sebenarnyaboleh mewujudkan peluang untuk mengambil bahan-bahan berharga dan sukardidapati dengan mengitar semula sisa ini. Dan jangan terkejut jika nilai satutan dari bahan yang diambil dari ‘lombong urban’ ini 100 kali ganda lebih tinggi berbanding satu tan sama dari perlombongan tradisional. Contoh, jika anda melombong setan dari lombong emas untuk mendapat tiga atau empat gramemas, setiap satu tan telefon bimbit mengandungi 350 emas. Penolong Profesordari Universiti British Columbia (UBC) Maria Holuszko berpandangan selain membantu mengurangkan masalah sisa buangan elektronik, solusi ini juga dilihatmengurangkan pengambilan bahan berharga dari lombong dan memenuhi permintaanglobal emas antara 25% hingga 30%.

Namun, inisiatif ini bukanlah kali pertama pernah dilakukan oleh negara penganjur Sukan Olimpik. Semasa Sukan Olimpik 2016 di Rio de Janeiro, 30% daripada perakyang digunakan diambil dari sisa cermin dan plat-plat sinar-X. Manakala 40% daripada gangsa pula diambil dari sisa duit syiling. Sementara pada SukanOlimpik Musim Sejuk 2010 di Vancouver, penganjur menggunakan 1.5% bahan buangan elektronik walaupun ironinya, ia datang dari sebuah ‘lombong urban’ di Belgium.

Usaha Jepun ini dianggap unik kerana pertama, mereka mahukan 100% bahan yang digunakan diambil dari bahan buangan elektronik dan kedua, mereka hanya menerima sisa ini dari rakyat Jepun sahaja. Di sebalik had ini, itu tidak menghalang ramai menyumbang kepada usaha kitar semula ini. Pada Jun 2018 sahaja, kedai-kedai telefon menerima lebih 4.32 juta telefon bimbit yang didermakan orang ramai sementara majlis-majlis perbandaran menerima 34,000 tan gajet elektronik kecil. Malah, usaha ini turut disokong ramai bekas pemenang pingat dan individu terkenal. Salah seorang daripada mereka ialah bekas Setiausaha Luar Britain, Boris Johnson yang mendermakan alat elektronik lamanya semasa mengadakan lawatan ke Tokyo pada tahun 2017.

Walaupun kejayaan program ini bersifat simbolik, ia hanya sekelumit daripada isu-isu lain membabitkan sisa elektronik. Walaupun bahan berharga yang diambil dari bahan buangan elektronik boleh dimanfaatkan semula, tidak diketahui apa nasib bahan-bahan bukan besi. Holuszko menambah jika bahan-bahan ini dibuang ke tapak pelupusan, ia boleh menambah masalah termasuk limpahan sisa buangan dan pencemaran. Dan ini diakui sendiri jurucakap penganjur yang menyatakan ada syarikat yangmengitar semula bahan-bahan lain menggunakan kaedah biasa tetapi tidak memberisebarang jaminan. Antara kajian yang digerakkan Holuszko ketika ini ialah bagaimana mengitar semula telefon pintar secara keseleruhan.

Satu cara yang dirasakan dapat membantu menangani masalah ini ialah mengubah mentalitikepada nomad digital. Maksudnya di sini ialah kita menyewa perkhidmatan yangditawarkan syarikat tetapi tidak memiliki produk yang dihasilkan. Namakan saja apa servis digital yang dimahukan, syarikat-syarikat elektronik bersedia membekalkannya dengan pelanggan membayar sewa yang dinyatakan. Sekiranya peralatan elektronik tersebut rosak, syarikat boleh saja menghantar gantiansemasa proses pembaikan berlaku. Dan bila ia sudah mencapai penamat hidupnya,ia akan dikembalikan semula kepada syarikat di mana ia dikitar semula dankembali dalam proses pembuatan.

Bagi Holuszko, cabaran pertambahan sisa buangan elektronik ini memerlukan pemikiranyang bersifat radikal dan bercita-cita tinggi. Tetapi sekurang-kurangnya untuk ‘lombong urban’ Tokyo, ia merupakan tempat terbaik untuk bermula. Beliau menambah, “Saya gembira Jepun menunjukkan bukti idea ‘lombong urban’ ini amatmunasabah.”

SUMBER

Ortiz, Diego
Arguedas. (2018). BBC. The surprising source of the Tokyo 2020 Olympic medals. http://www.bbc.com/future/story/20181120-the-surprising-source-of-the-tokyo-2020-olympic-medals


Dongeng Snow White Dibina Atas Sejarah Sebenar?

Snow White and the Seven Dwarfs atau judul Bahasa Melayunya, ‘Puteri Salju dan
Tujuh Orang Kerdil’ merupakan salah sebuah kisah dongeng yang paling masyhur di
dunia. Ramai dalam kalangan kita membesar dengan kisah dongeng Snow White ini
– kisah berkenaan seorang puteri jelita yang diracuni ibu tirinya dengan
memakan buah epal beracun lalu beliau yang terbaring pengsan ditemani oleh
tujuh orang kerdil dan kemudian, berkahwin dan hidup bahagia bersama seorang
putera tampan.

Begitulah secara ringkas premis dan perjalanan cerita dongeng
Snow White yang kali pertama diterbitkan oleh Jakob dan Wilhelm Grimm
pada tahun 1812 sebagai sebahagian daripada koleksi kisah rakyat Eropah lama
dengan judul Schneewittchend und die sieben Zwerge. Kemudian pada tahun
1937, Walt Disney menerbitkan filem animasi Snow White yang berhasil
melonjakkan pengaruh kisah dongeng itu dalam budaya pop sehingga mencapai
tingkat kemasyhuran sebagaimana yang disandangnya pada hari ini.

Seperti kebanyakan kisah rakyat yang dihimpunkan oleh Grimm
bersaudara (Grimm’s Fairy Tales), kebanyakan pengkaji mempercayai bahawa
Snow White and the Seven Dwarfs telah pun wujud dan bahkan mungkin
memiliki asal-usul semenjak zaman pertengahan lagi. Pun begitu, tiada kata
muktamad dalam kalangan pengkaji berkaitan sumber inspirasi bagi kisah Scnewwittchend
und die sieben Zwerge. Walau bagaimanapun, premis teras bagi penceritaan
kisah dongeng ini dispekulasikan memiliki kemungkinan inspirasi berupa beberapa
elemen seperti kisah rakyat, kehidupan figura sejarah dan juga simbolisme
kebudayaan setempat. Artikel ini akan cuba membahaskan Snow White dari
perspektif sedemikian.

RINGKASAN KISAH DONGENG PUTERI SALJU DAN TUJUH
ORANG KERDIL

Sebelum meneruskan penulisan, molek kiranya kita hidangkan serba-sedikit ringkasan tentang kisah Snow White ini sebagai pengimbau memori. Kisah Snow White and the Seven Dwarfs memerihalkan tentang seorang puteri yang dilahirkan sebagai jelitawan dan berkulis mulus sehingga dinamakan sebagai ‘Salju Putih’ (Snow White). Selepas kemangkatan ibundanya, ayahanda Snow White mengahwini seorang wanita yang jahat. Lantaran cemburu dengan kejelitaan yang dimiliki oleh Snow White, ibu tirinya mengarahkan seorang pemburu untuk membawanya ke hutan dan membunuhnya di sana.

Pun begitu, si pemburu bersimpati dengan Snow White lantas
membebaskannya. Kemudian, Snow White hidup bersama tujuh orang kerdil di
sebuah pondok di dalam hutan sebelum diracuni oleh ibu tirinya yang menyamar
sebagai nenek tua yang menghadiahkannya sebiji epal beracun.  Dengan serta-merta, Snow White pun
pengsan tidak sedarkan diri. Ketujuh-tujuh orang kerdil itu menyangka beliau
sudah meninggal dunia. Lalu, mereka pun menghasilkan keranda yang diperbuat
daripada kaca.

Pada suatu hari, seorang putera tampan kebetulan melalui
kawasan itu dan terlihat Snow White terbaring kaku di dalam keranda kaca.
Langsung sahaja beliau jatuh hati kepada si jelitawan itu. Ketika mengangkut
keranda tersebut, tak semena-mena keranda itu terjatuh lantas epal beracun itu pun
terkeluar dari tekak Snow White dan langsung sahaja beliau kembali sedar
dan pulih seperti sediakala. Kemudian, si putera meluahkan rasa cintanya dan
mereka berdua pun hidup bahagia buat selama-lamanya. (Ayat terakhir ni sangat
penting dan tidak boleh ditinggal bagi kisah dongeng)

INSPIRASI DARIPADA KISAH-KISAH RAKYAT

Menurut sumber-sumber bacaan yang diambil sebagai rujukan,
premis penceritaan Snow White and the Seven Dwarfs yang kita kenali pada
hari ini sebenarnya hadir dalam sekitar 400 buah variasi kisah dongeng di
dunia. Variasi paling masyhur yang dijadikan sebagai dasar kepada penghasilan Snow
White and the Seven Dwarfs berasal-usul daripada Snowdrop, sebuah
kisah yang terkandung di dalam Hikayat Kanak-Kanak Dan Keluarga karya
Grimm bersaudara. Kemudian, versi ini diolah dengan format yang lebih santai
sehingga diadaptasikan ke dalam animasi Walt Disney.

Sementara itu, Snowdrop sendiri merupakan sebuah kisah
yang digarap menerusi penggabungan sejumlah kisah yang lain. Antaranya seperti The
Young Slave; Gold-Tree and Silver-Tree; Maria, The Wicked Stepmother and
The Seven Robbers, dan juga The Crystal Coffin.

Untuk dibedah dengan lebih lanjut, kisah Gold-Tree and Silver-Tree memperlihatkan seorang raja yang mempunyai seorang permaisuri bernama Silver-Tree dan seorang puteri bernama Gold-Tree. Pada suatu hari, si ibu dan puteri berpergian ke sebuah lurah yang di sana terdapat sebuah perigi yang menempatkan seekor ikan ajaib. Dalam kesempatan itu, Silver-Tree iaitu si permaisuri bertanyakan kepada ikan ajaib itu adakah dirinya wanita paling cantik di dunia. Namun, sang ikan menjawab bahawa bukan beliau, akan tetapi si puteri, Gold-Tree itulah wanita yang paling cantik di dunia.

Hal ini membangkitkan kemarahan Silver-Tree yang langsung
sahaja bersumpah untuk mogok dari menjalani kehidupan normal selagi tidak dapat
memakan hati dan jantung Gold-Tree. Hasratnya itu diluahkan kepada suaminya.
Sebaik sahaja mengetahui niat jahat permaisurinya itu, si raja terus
mengahwinkan Gold-Tree dengan seorang putera supaya si puteri dapat dibawa
pergi jauh demi keselamatannya. Tidak cukup begitu, si raja malah memperdaya
Silver-Tree dengan memberikannya jantung dan hati haiwan untuk dimakan.

Menerusi kisah rakyat ini, kita dapat melihat kewujudan beberapa
elemen teras dalam Snow White and the Seven Dwarfs iaitu penampilan
puteri yang jelita, ibu tiri yang jahat, dan suatu benda ajaib sebagai pemaklum
wanita tercantik di dunia.

Inspirasi bagi premis penceritaan yang seterusnya pula dapat
dilihat di dalam kisah Maria, the Wicked Stepmother and the Seven Robbers.
Premis penceritaan yang dimaksudkan di sini adalah Snow White dihalau dari
rumah, dibawa ke hutan dan diarahkan agar dibunuh sebelum kemudiannya bertemu dengan
tujuh orang kerdil. Diceritakan di dalam kisah rakyat ini bahawa Maria dihalau
oleh ibu tirinya yang jahat. Lalu, beliau meredah hutan tebal sebelum menemukan
sebuah pondok yang dihuni oleh tujuh orang perompak.

Kehadirannya disambut baik oleh mereka yang membenarkan
beliau untuk tinggal bersama di pondok tersebut asalkan Maria membantu memasakkan
makanan dan mengemas pondok itu untuk mereka. Namun tatkala ibu tiri Maria
dapat tahu yang beliau masih hidup, terus sahaja dihadiahkannya sebentuk cincin
sumpahan yang berupaya mengakibatkan maut kepada si pemakainya.

Amat mirip bukan penceritaannya dengan Snow White and the
Seven Dwarfs? Kemiripan, atau lebih tepat, sumber inspirasi ini
dilengkapkan lagi menerusi kisah rakyat berjudul The Crystal Coffin yang
menghadirkan salah satu elemen terakhir dalam penceritaan Snow White iaitu
‘keranda kaca’.

INSPIRASI DARIPADA KEHIDUPAN DUA ORANG PUTERI

Selain kisah-kisah rakyat yang dikongsikan di atas, para
pengkaji turut berpendapat bahawa Snow White ini dihasilkan dengan
inspirasi daripada sekurang-kurangnya dua orang wanita yang hidup di dalam
lembaran sejarah iaitu Margarete von Waldeck dan Maria Sophia von Erthal. Mana
satu yang benar-benar menjadi sumber inspirasi kepada watak Snow White tidak
dapat disebutkan secara pasti, namun kedua-dua nama inilah yang muncul apabila
dibicarakan tentang sumber inspirasi bagi watak utama kisah dongeng berkenaan.
Untuk melihatnya dengan lebih lanjut, mari kita telusuri riwayat hidup mereka
secara ringkas.

Sejarahwan yang mengusulkan Margarete von Waldeck sebagai
inspirasi kepada karakter Snow White di dalam Grimm’s Fairy Tales adalah
Eckhard Sander menerusi kertas kerja tahun 1994 yang berjudul, ‘Schneewittchen:
Marchen oder Wahrheit? (Puteri Salju: Adakah Ianya Sebuah Kisah Dongeng?).
Margarete von Waldeck dilahirkan pada tahun 1533 sebagai puteri kepada Philip
IV, seorang bangsawan Jerman. Pada usia 16 tahun, beliau dipaksa oleh ibu
tirinya yang bernama Katharina agar berpindah ke Wildungen, Brussel. Seperti
Snow White, hubungan antara Margarete dan ibu tirinya tidak berjalin dengan mesra.

Ketika berada di Wildungen, Margarete berkahwin dengan
seorang putera yang kelak ditabalkan sebagai Philip III Sepanyol. Namun,
hubungan ini tidak direstui oleh ayah dan ibu tiri Margarete atas faktor-faktor
politik. Margarete kemudiannya meninggal dunia secara misteri pada tahun 1554
ketika berusia 21 tahun. Kebanyakan sumber mendakwa bahawa beliau mati akibat
diracun. Eckhard Sander cuba memperkukuhkan dakwaan ini dengan melampirkan
bukti berupa wasiat Margarete yang ditulis dengan begitu cakar ayam sejurus
sebelum kematiannya – suatu hal yang mengisyaratkan bahawa Margarete cuba
menurunkan wasiat walaupun berkeadaan sedang menerima kesan daripada racun.

Cuma berbeza dengan premis di dalam kisah dongeng, pembunuh
Margarete sama sekali bukanlah ibu tirinya memandangkan Katharina telah pun
meninggal dunia sebelum kematian Margarete.

Selain elemen hubungan yang renggang antara ibu tiri dan si puteri yang membawa kepada pengusirannya, kisah hidup Margarete ini turut memperlihatkan kehadiran ‘watak kerdil’. Dicatatkan bahawa ayahanda Margarete memiliki beberapa lombong tembaga dan mengupah kanak-kanak untuk bekerja sebagai buruh dan pelombong. Kehidupan miskin dan melarat yang melanda mereka pada masa itu mengakibatkan ramai daripada mereka meninggal dunia pada usia yang muda. Bagi yang berumur panjang pula, mereka terpaksa mengalami pertumbuhan tubuh yang terbantut dan menjadi kerdil akibat kekurangan nutrisi di samping terpaksa melakukan kerja-kerja fizikal yang sangat berat.

Sebahagian sejarahwan tidak berkongsi idea tentang Margarete
von Waldeck sebagai sumber inspirasi kepada watak Snow White. Antara pengkaji yang
berpendirian sebegini adalah Dr Karlheinz Bartels dan rakan sepasukannya dari
Lohr, Bavaria di mana mereka mengusulkan Maria Sophia von Erthal sebagai calon
inspirasi.

Maria Sophia yang dilahirkan di Lohr am Main, Bavaria pada 15
Jun 1729 (pendapat lain menyebut 1725) adalah anak kepada seorang pemilik tanah
bernama Putera Christoph von Erthal bersama isterinya, Baroness von
Bettendroff. Menurut Dr Karlheinz Bartels, bapa Maria Sophia mungkin bukanlah
seorang raja. Tetapi, beliau dilayan oleh masyarakat setempat selayak seorang
bangsawan atau kerabat.

Hal ini bersesuaian dengan pekerjaan Christoph sebagai duta
bagi archbishop di Mainz di mana profesion ini menuntut beliau bergaul
dengan para raja dan maharaja di Eropah. Merincikan keperibadian Maria Sophia,
memoir keluarganya menyebutkan beliau sebagai, “bidadari (simbol) belas-kasih
dan kebaikan” dan (beliau adalah seorang yang) “bersikap dermawan terhadap
golongan miskin. Hati dan fikirannya sentiasa tercurah kepada maslahat orang
awam.”

Pada tahun 1743, Maria Sophia kehilangan ibu kandungnya. Bapa
beliau kemudiannya berkahwin dengan Claudia Elisabeth Maria von Venningen yang
mempunyai dua orang anak menerusi perkahwinannya yang terdahulu. Oleh kerana,
itu, Claudia lebih cenderung mendahulukan anak kandungnya berbanding anak tiri
seperti Maria Sophia. Hal sebeginilah yang mencambahkan bibit konflik antara
mereka berdua.

Dr Karlheinz Bartels turut merincikan bahawa tidak lama
selepas perkahwinan antara Philipp dan Claudia, Philipp memberikan kepada
isterinya itu sebuah hadiah berupa sebingkai cermin setinggi 1.6 meter yang
dipenuhi dengan pelbagai hiasan. Cermin ini dipercayai dihasilkan di syarikat
milik Philipp sendiri pada tahun 1720. Pada hari ini, cermin tersebut boleh
dilihat di Muzium Spessart, sebuah muzium yang dahulunya menjadi kediaman
keluarga Maria Sophia, dikenali sebagai Istana Lohr, Mainz.

Walau bagaimanapun, Maria Sophia tidak mengalami hidup yang seindah
Snow White atau paling tidak, Margarete (yang sempat berkahwin dengan kekasih
hati) apabila beliau ditimpa kemalangan sehingga menjadi buta sebelum meninggal
dunia pada tahun 1796 di usia 71 tahun. Kerandanya disimpan di sebuah gereja
yang terletak di Bamberg. Namun ketika gereja itu diruntuhkan, keranda beliau
dibawa ke sebuah hospital yang ditubuhkan oleh saudara Maria Sophia sendiri.
Kerana tersebut sekali lagi berpindah pada tahun 1970an dan dipelihara oleh
sebuah keluarga tempatan sebelum kemudiannya diserahkan kepada Muzium Diocesan
di Bamberg.

Seperti Margarete, kisah hidup Maria Sophia turut menampilkan
kehadiran ‘orang-orang kerdil’ yang juga memiliki perkaitan dengan perlombongan
– bandar perlombongan Bieber yang terletak di barat Lohr.

INSPIRASI BERBENTUK SIMBOLISME SETEMPAT

Para pengkaji juga berpendapat bahawa sebahagian elemen
penting di dalam Snow White and the Seven Dwarfs adalah simbolik kepada
sesebuah kebudayaan atau signifikasi bagi sesebuah tempat. Hal ini berfungsi
sebagaimana yang disebutkan oleh rakan penulis di dalam artikel Moana di mana filem animasi tersebut menampilkan elemen seperti
ayam, khinzir, kelapa, tatu dan lain-lain sebagai simbol identiti bagi sesebuah
masyarakat.

Bagi Snow White and the Seven Dwarfs, simbol-simbol
ini boleh dilihat pada epal beracun, orang kerdil dan juga keranda kaca.
Simbolisme orang kerdil sudah pun disebutkan sebelum ini di mana ia
berkemungkinan adalah simbol kepada monopoli perlombongan di bandar yang
memiliki kaitan dengan kedua-dua figura sejarah penginspirasi Snow White – iaitu
Margarete (Waldeck) dan Maria Sophia (Bamberg).

Begitu juga dengan keranda cermin di mana hasil-hasil
pertukangan kaca merupakan sektor yang masyhur di wilayah Lohr. Jika dilihat
menerusi kisah rakyat Gold-Tree and Silver-Tree pula, cermin ajaib di
dalam Snow White and the Seven Dwarfs memiliki kemiripan dengan ikan
magis yang menghuni perigi di lurah tempat anak-beranak itu berkunjung.

Malahan, sebahagian sumber turut menyelitkan simbolisme
falsafah pada elemen cermin ajaib tersebut di mana mereka menyebutkan bahawa
cermin boleh dikaitkan dengan sifat megah diri dan cemburu yang ada pada kaum
wanita. Hal ini kerana menerusi cermin, kaum wanita dapat melihat kecantikan
diri. Seiring meningkatnya usia, mereka cenderung enggan memperakui hakikat
bahawa kecantikan tersebut turut luntur bersama umur. Kemudian, keengganan
tersebut dilanjutkan pula dengan kecemburuan terhadap kecantikan yang dimiliki
wanita-wanita lain yang lebih muda. Bukankah begitu yang berlaku kepada ibu
tiri Snow White?

Berkenaan epal beracun pula, Dr. Karlheinz Bartels
mengaitkannya dengan tumbuhan beracun yang terdapat banyak di Lohr,
kampung  halaman Maria Sophia. Sumber lain
pula cuba mengaitkannya dengan legenda Yunani purba berkaitan Eris, si Dewi
Perselisihan. Dikisahkan bahawa beliau memperoleh sebiji Epal Emas. Lalu, Eris
menulis frasa ‘kepada si jelitawan’ pada epal tersebut dan melontarnya kepada
para dewi yang sedang berkumpul di dalam majlis perkahwinan Peleus dan Thetis.
Tindakan itu kemudiannya mengakibatkan berlaku perselisihan dalam kalangan
dewi.

PENUTUP

Menerusi kisah-kisah yang dikongsikan di atas, kita dapat
melihat bahawa kisah dongeng Snow White and the Seven Dwarfs yang sangat
sinonim dengan kebanyakan daripada kita ini pada hakikatnya digarap oleh Grimm
bersaudara dengan begitu banyak (kemungkinan) sumber inspirasi yang berupa
budaya, sejarah dan simbolisme yang menjadi identiti bagi sesebuah masyarakat.

Kemudian, ia mengalami proses pengolahan daripada pakar penceritaan
kontemporari sebelum diadaptasikan oleh sebuah produksi terkemuka, iaitu Walt
Disney menjadi sebuah animasi tontonan kanak-kanak di seantero dunia.

Betapa proses penyampaian identiti dan budaya kepada generasi
baru yang cukup panjang, begitu memakan masa – berasal-usul dari kisah-kisah
rakyat di Zaman Pertengahan, kemudiannya dihimpun dan digarapkan oleh Grimm
bersaudara pada 1812 menjadi Schneewittchend und die sieben Zwerge dan
seterusnya diolah oleh Andrew Lang supaya lebih santai bagi tontonan
kanak-kanak sebelum akhirnya, diadaptasi oleh Walt Disney pada tahun 1937.

Setinggi-tinggi kesyukuran dirasakan oleh penulis apabila
produksi tempatan turut menggembleng tenaga menempuh proses serupa dalam
membawakan elemen-elemen budaya setempat ke peringkat antarabangsa, terutama
menerusi filem animasi Upin & Ipin: Keris Siamang Tunggal dan Boboiboy The
Movie 2 yang dikeluarkan pada tahun ini.

RUJUKAN

Cleo Egnal. (n.d.). Was There A
Real-Life Inspiration For Snow White? Ranker.
https://www.ranker.com/list/real-life-inspiration-for-snow-white/cleo-egnal

Jonna Gillan. (12 Oktober 2015).
Exploring the True Origins of Snow White and the Seven Dwarfs. Ancient Origins.
https://www.ancient-origins.net/myths-legends/exploring-true-origins-snow-white-and-seven-dwarfs-004150

LJ Charleston. (n.d.). The true story of
Snow White, the mirror and the evil queen. News.
https://www.news.com.au/lifestyle/real-life/true-stories/the-true-story-of-snow-white-the-mirror-and-the-evil-queen/news-story/cfcb91c0a151f309f9f151d49c0f01ed

Marilia
Pezzato. (5 Februari 2017). Who Was Snow White? When Old Stories and Real Women
Combine. Ancient Origins.
https://www.ancient-origins.net/myths-legends-europe/who-was-snow-white-when-old-stories-and-real-women-combine-007497/page/0/1

Nadine DeNinno. (6 Januari 2012). Is
Snow White Real? A Look Back Into The Life Story of Countess Margarete Von
Waldeck. IB Times.
https://www.ibtimes.com/snow-white-real-look-back-life-story-countess-margarete-von-waldeck-701110


Penghijrahan Yahudi-Kai Feng Dari China Ke Israel

Penghijrahan ataupun “Aliyah” dari China masih berterusan. Dalam siri ini, kita akan teruskan dengan alkisah seorang perempuan muda dari Kaifeng yang akan berhijrah ke Israel pada bulan hadapan. Orang yang dimaksudkan adalah Li Cheng Jin.

Li Cheng Jin melihat aliyah ke Israel sebagai peluang daripada semua segi. Peluang untuk memantapkan akidahnya dan keimanannya, memperkuatkan mitzvot yakni Perintah Yahudi serta menukar kerjayanya. “Saya seorang jururawat, tetapi saya tidak berasa bangga dengannya. Saya hendak mencuba sesuatu yang berbeza”.

Li yang berusia 28 tahun akan berhijrah ke Israel dalam masa beberapa bulan. Pastinya, segala-galanya akan berbeza. Daripada makanan sehinggalah ke bahasa sehariannya. Mempelajari Bahasa Ibrani, mempelajari kitab Taurat untuk persediaannya menukar ke agama Yahudi.

Li sudah sedia. Beliau sudah mempelajarinya selama bertahun-tahun, namun beliau mengetahui yang banyak lagi perkara yang harus dipelajari dan buatnya. Melalui keimanan, usrah dan amalan; Li menambah keyakinan dengan “segalanya akan berubah menjadi lebih baik dan akan bertambah baik – untuk saya, komuniti Kaifeng dan semua Yahudi di seluruh dunia”.

Di sebaliknya, Li Cheng Jin adalah merupakan seorang perempuan muda yang sangat gemar memasak, membaca, melancong, mendengar muzik dan menghabiskan masa dengan kawan-kawan karibnya. Hidupnya mempunyai sedikit perbezaan yang ketara daripada kenalannya di Kaifeng.

Li adalah orang biasa yang ditaja Shavei Israel untuk segala kegiatan komuniti Yahudi di Kaifeng. Seperti Gao Yi Chen, bapa kepada Li juga salah seorang ketua komuniti di sana.

Li mendapat tahu yang beliau itu adalah seorang Yahudi. Bapanya telah memberitahu 10 tahun yang lepas. Beliau terkejut pada mulanya lalu menjadi sangat gembira. Pada hari ini, beliau beramal pada hari Sabbath dan meraikan segala hari kebesaran Yahudi. Rosh Hashana, Passover, Hanukkah dan Sukkot.

Menurut perspektifnya, semakin banyak dipelajari semakin banyak yang tidak diketahui. Kosher (Halal versi Yahudi) juga beliau tegas dalam mengamalkannya. Beliau mendakwa, kawan-kawan karibnya menghormati ketegasannya.

Tetapi, untuk kembali kepada fitrah yakni Agama Yahudi, beliau menyedari yang “Saya perlu berada di Israel. Saya bersedia untuk pulang”. Untuk persediaan aliyahnya, Li Cheng Jin meninggalkan kerjayanya beberapa bulan yang lalu untuk mempelajari Bahasa Ibrani sepenuh masa.

Beliau juga bekerja dengan pengajar atas talian yang disediakan Shavei Israel. Beliau bersama pendakwah Israel baharu kepada komuniti Yahudi di Kaifeng, China.

Li Cheng Jin mengetahui yang semuanya bukanlah “makan kacang”. Terdapat beberapa orang di Kaifeng yang beliau perlu ajari sehingga peringkat mendalam. Apabila ditanya tentang perkara yang paling membanggakannya dalam sepanjang hidupnya. Dengan selambanya menjawab, “Saya adalah orang Yahudi”.

Tidak lama lagi, Li akan menjadi warganegara Israel yang paling dibanggakan.

Kami bertanya Li Cheng Jin satu soalan lagi, apakah saat yang paling menggembirakan dalam hidup? Li Cheng Jin menjawab soalan tersebut tanpa teragak-agak. “Apabila saya mendapat tahu yang Shavei Israel akan menaja saya untuk berhijrah ke Israel. Itulah pusingan yang terbesar dalam hidup saya”.

Untuk pengetahuan semua, Shavei Israel adalah sebuah organisasi jnik tanpa keuntungan. Organisasi tersebut dibangunkan untuk membantu keturunan Yahudi dan Bani Israel yang hilang untuk mencari akarnya. Organisasi tersebut menjadi wasilah untuk warisan dan keturunan Yahudi yang ingin pulang ke tanah asalnya.

Shavei Israel dibangunkan oleh Michael Freund dengan tujuan untuk menguatkan ikatan antara kaum Yahudi, Medinat Israel (Nama rasmi negara Israel) dan keturunan Yahudi dari seluruh dunia. Organisasi itu pada masa kini aktif di belasan negara dan menyediakan bantuan untuk banyak komuniti.


Panduan Makan Subway

“Hi, welcome to Subway!”

Itu antara bait kata yang akan diucapkan oleh pekerja Subway sejurus anda masuk ke dalam kedai mereka. Ia merupakan sebahagian dari Standard Operating Procedure Subway yang perlu kami, pekerja Subway ikuti. Bayangkan kalau waktu itu sedang sesak, dengan ramai pelanggan di kedai, dan tiba-tiba anda masuk ke Subway, maka kami perlu untuk menyapa anda meskipun kami sedang melayan pelanggan lain.

Selalu sebenarnya aku jumpa orang yang baru kali pertama makan Subway. Bila pertama kali masuk Subway, kau perlu buang semua memori kau berkenaan makanan segera, kerana Subway, tidak seperti rangkaian makanan segera lain seperti Mc Donald atau KFC, kita sebagai pengguna akan terlibat secara terus dengan penyediaan makanan kita sendiri, dari proses pemilihan roti, menu, sayur sehinggalah ke air minuman.

Sejarah Ringkas Subway

Subway merupakan francais makanan segera Amerika paling banyak di dunia, dengan anggaran 45 000 buah restoran di hampir 100 negara. Diceritakan bahawa pada tahun 1965, pengasas Subway, Fred DeLuca telah meminjam lebih kurang USD $1 000 daripada kawannya Peter Buck untuk memulakan “Pete’s Super Submarines”, sebuah kedai menjual sandwich. Mereka memanggil permuafakatan mereka sebagai Doctor’s Associated sebab DeLuca ni budak medik, dan Buck ada PhD dalam bidang fizik (sorang doktor medik, sorang lagi doktor falsafah).

Kebanyakan orang Malaysia yang singgah ke Subway selalunya ingin lari dari makanan segera yang biasa kita jumpa. Burger, ayam goreng dan pizza, selalunya itu adalah pilihan utama kita. Justeru rangkaian makanan segera berasaskan sandwich ini boleh dilihat sebagai satu alternetif baru yang lebih sihat dalam kalangan makanan segera yang lain. Ini juga pilihan utama bagi orang yang nak berdiet, sebab Subway menyediakan Salad sebagai ganti kepada roti sandwich.

Dalam tulisan ini, aku akan cuba mengajar kalian cara untuk memesan Subway dengan betul (supaya tak awkward sangat waktu first time order).

Roti Subway

Perkara pertama yang perlu diberi perhatian adalah pada roti Subway. Saiz roti Subway ni ada 2. Satu adalah 6 inch (separuh) dan satu lagi adalah footlong. Boleh cuba tanya Sandwich Artist tu roti footlong besar mana. Harga kedua-dua saiz ni berbeza, yang kecil lebih murah, dan yang panjang lebih mahal.

Roti Subway ada 2 jenis, iaitu white bread dan wholemeal bread. Kalau perasan roti Gardenia pun ada 2 jenis, roti putih (yang plastik warna merah tu) dan roti wholemeal Gardenia selalunya yang plastik warna hijau. Jadi kalau nak rasa nak roti putih, ada 3 pilihan topping, dan kalau nak rasa roti wholemeal, ada 2 pilihan topping.

Italian bread – Italian bread ni adalah roti putih tanpa topping. So kalau nak roti yang jenis simple dan gebu, boleh la ambil roti ni.

Parmesan Oregano – Roti ni adalah roti putih, dengan topping Parmesan. Roti ni ok la kalau nak ada rasa gigit-gigit sikit kat atas roti tu.

Hearty Italian – Roti ini adalah roti italian, tapi topping dia lain sikit. Roti ni ada rasa crunchy dan keras sikit antara semua roti Subway.

Wheat – Wheat adalah roti wholemeal tanpa topping. Roti wholemeal ni selalunya bagus untuk pencernaan (tapi tak pasti kenapa).

Honey Oat – Ini juga adalah roti wholemeal, dan dia ada letak topping oat atas dia.

Selain roti, kalau kalian nak rasa Subway dalam bentuk Tortilla Wrap atau tanpa roti (Salad style) pun boleh jugak. Tanya je adik yang buat Sandwich tu.

Tips: Roti kegemaran aku Parmesan Oregano, tapi tak kisah pun, sebab roti selalunya tak mempengaruhi rasa sandwich. Yang selalu akan memberi kesan pada rasa sandwich adalah sos dan menu yang dipilih. Cuma kalau nak rasa roti yang lembut dan roti yang keras, kena tahu la bezanya.

Menu

Perlu diakui bahawa salah satu sebab kenapa orang tak minat datang Subway adalah sebab harga Subway yang mahal. Untuk satu sandwich Subway, kita memerlukan purata dalam RM 10. Kalau dibandingkan dengan offer dari francais lain seperti KFC dan McD, kau selalunya boleh dapat satu meal yang terdiri dari burger/ayam goreng dengan side dish dan air. Dulu ada Sub of The Day, tapi rasanya lepas GST dan nilai ringgit jatuh, dah jadi rugi bila buat Sub of The Day dan Subway Malaysia tarik semula promosi Sub of The Day dari pasaran.

Di akhir tulisan ni aku akan share sikit tips untuk buat belian Subway kita lebih berbaloi.

Menu bagi sandwich Subway ni dibahagikan kepada 3, berdasarkan kepada harga mereka. Jadi aku akan jelaskan satu persatu menu ni berdasarkan pandangan peribadi aku sendiri.

Classic

Seafood Sensation – Subway Seafood Sensation ni ada rasa ketam sikit. Kalau kalian pernah rasa ketam yang cucuk-cucuk tu, ha dah hampirlah tu rasa ketam tu dengan rasa Seafood Sensation ni. Cuma sebab aku tak minat ketam, jadi sandwich ni bukanlah sandwich kegemaran aku. Selalu sangat orang salah sangka cakap Seafood ni macam Coleslaw KFC.

Steak and Cheese – Aku merupakan peminat daging, dan ini merupakan salah satu sandwich kegemaran aku. Steak and cheese ni ada rasa daging cincang yang diperap sekali dengan bahan perapan dia, jadi rasa dia ada macam pekat sikit. Ditambah dengan salt dan pepper, fuhhh sedap. Selalu aku jumpa customer yang diet, dia ambil daging steak and cheese ni sebagai sumber protein utama, dengan sayur dan tanpa sos.

Chicken Teriyaki – Sandwich ni mungkin sesuai untuk orang yang minat makanan Jepun. Teriyaki ni adalah dari daging ayam dan ada rasa manis, maka kalau kau orang nak try makan teriyaki ni, boleh mintak tambahan sos Sweet Onion nanti.

Meatball Marinara – Aum! Meatball Marinara ni daging meatball dia biasa je rasa dia, tapi sos marinara dia sedap kalau makan waktu panas-panas. Sos marinara ala-ala kuah spaghetti tu, kalau nak mintak lebih sikit, boleh try mintak dekat sandwich artist yang prepare meal korang. Cuma satu lah. Kalau order sandwich ni, payah sikit nak masuk mulut sebab bebola daging dia sebiji-sebiji.

Spicy Italian – Spicy Italian, sepertimana nama dia, ada rasa pedas dan masin sikit. Kau juga akan dapat 8 keping daging lembu pepperoni dan salami. Nak tambah rasa dia, aku suggestkan sos yang pedas-pedas macam chipotle southwest, sos BBQ dan sos cili.

Veggie Delite – Ah, menu untuk vegetarian. Simply roti kosong tanpa isi daging (cuma ada sayur), khusus untuk mereka yg tak makan daging atau sedang diet teruk.

Favorites

Tuna – Ini adalah makna kepada perkataan makanan lemak berkrim. Tuna Subway ni selalunya ada dalam keadaan yang agak creamy, dan kalau kau tak biasa makan tuna, ada kemungkinan besar kau akan rasa muak makan Tuna ni. Tapi kalau kau suka rasa dia, Tuna. Tips makan Tuna ni, jangan mintak Mayonnis banyak sangat.

Chicken Slice – Kalau KFC ada ayam goreng, McD ada Big Mac sebagai satu signature dish untuk francais mereka, Chicken Slice ni adalah signature dish untuk Subway. Dulu Chicken Slice ni murah, tapi semenjak harga barang naik ni, dah tak untung jual chicken slice ni pada harga yang lama.

Turkey Breast – Ni merupakan satu alternatif kepada chicken slice, iaitu daging ayam belanda. Untuk Turkey Breast, rasa dia selalunya masin sikit dan lain sikit dari chicken slice. Beza paling ketara dia dekat kalori rasanya, sebab ayam belanda ni lagi sikit kalori dari ayam biasa.

Turkey Breast and Chicken Slice – Jadi kalau kau tak tahu nak pilih mana satu, campur sahaja dan pilihlah turkey breast and chicken slice. Ada rasa ayam belanda beserta ayam sebenar.

Roast Beef – Ini menu untuk penggemar daging. Untuk menu ni, kau akan dapat hirisan daging, lebih kurang sama dengan hirisan chicken slice tu tadi. Disebabkan aku suka daging, maka aku selalu makan sandwich roast beef ni. Sos yang aku recommend adalah BBQ , chilli, ketchup mayonnaise dan honey mustard (kalau nak rasa manis).

Chicken Tandoori – “Tak boleh lupa, itu Subway Chicken Tandori.” Subway Malaysia siap buat lagu lagi untuk iklan sandwich ni. Chicken Tandoori ni ada rasa mcm Tandoori biasa, masam dan berempah sikit.

Roasted Chicken – “Rasa dia macam nugget.” Aku amat setuju dengan statement kawan aku ni. Roasted chicken mempunyai rasa nugget versi besar yang kau boleh selitkan masuk ke dalam seketul sandwich. Sandwich ayam kegemaran aku, dengan sos cili, mayonnaise dan thousand island.

BBQ chicken – Menu baru dari Subway bermula dari tahun lepas, BBQ chicken ni ada rasa sos BBQ (obviously). Rasa dia boleh tahan la, cuma kena tau pilih sos yang boleh lawan rasa BBQ tu.

Signature

Ada tiga menu signature dekat Subway, iaitu Subway Club, Subway Melt dan Italian BMT. Ketiga-tiga menu ni mahal sikit, sebab daging dia bercampur. Daging yang dicampur selalunya adalah daging ayam, daging lembu dan daging ayam belanda.

Italian BMT – Ingat tak Spicy Italian tadi? Italian BMT merupakan adik beradik kepada Spicy Italian. Dalam sandwich ni ada gabungan salami, pepperoni dan chicken slice. Rasa dia ada pedas masin sikit.

Subway Club – Gabungan antara chicken slice, roast beef dengan turkey breast, rasa dia ada campur-campur sikit. Selalu bila aku makan menu ni, rasa yang dominant adalah rasa roast beef (sebab minat pada daging).

Subway Melt – Gabungan antara chicken slice, turkey breast dan beef strip. Untuk menu ni, kau akan dapat rasa turkey breast chicken slice yang biasa, ditambah dengan rasa beef strip dia. Jangan risau, kalau dekat luar negara Subway guna bacon, tapi untuk penggunaan di Malaysia Subway guna daging lembu sahaja untuk menjaga taraf halal mereka.

Menu Breakfast

Kalau kau rasa macam subway ni mahal, dan bajet kau bawah RM 10, aku galakkan kau cuba menu breakfast subway. Menu breakfast Subway bermula dari pukul 8 sampai pukul 11 pagi, jadi cuma ada masa dalam 3 jam untuk makan. Harga menu breakfast pun murah, dalam anggaran RM 7 ke RM 8 sahaja untuk 6 inch. Kau juga boleh pilih untuk tambah coffee dengan kadar RM 1 sahaja.

Egg and Cheese – Menu sandwich sayur dengan telur. Kalau kau jenis vegetarian yang boleh makan telur, boleh lah cuba sandwich ni.

Chicken Slice, Egg and Cheese – Ada chicken slice dan telur dalam sandwich ni.

Beef Strip, Egg and Cheese – Sandwich ni ada daging dan telur. Aum.

Tuna, Egg and Cheese – Kau ingat aku cakap tuna ni rasa dia lemak-lemak sikit? Bila kau makan sekali dengan telur, lemak dia tu macam masuk dengan telur tu. Ni antara menu yang terkenal dalam kalangan pelanggan pagi yang aku selalu jumpa.

Sayur

Lepas pilih menu, Sandwich Artist akan bakar roti dan menu kau bersama. Lepas siap dibakar, kau boleh pilih sayur yang ada. Sayur ni boleh ikut pilihan sendiri lah.

Lettuce – Awal kerja di Subway, aku selalu keliru lettuce dengan kobis. Aku ingat dia adalah sayur yang sama, tapi rupanya bukan.

Tomato – Tomato adalah buah, bukan sayur. Tomato kaya dengan vitamin C, Potassium, vitamin K1 dan vitamin B (bagus untuk ibu mengandung).

Timun – Timun selalunya buat Sandwich rasa fresh. Kaya dengan antioksidan, bagus untuk kesihatan.

Bell Pepper – Rasa dia tak sedap, tapi sebab banyak khasiat dan kaya dengan vitamin C, aku selalu letak sekali dalam Sandwich aku.

Bawang – Bawang, walaupun tak sedap dimakan mentah, bagus untuk menjaga kesihatan jantung.

Black Olives – Selalu sangat aku jumpa pelanggan yang ingat zaitun (Black Olives) ni sebagai cendawan, sebab bentuk dia hampir sama. Zaitun macam kita tahu, bagus untuk jantung.

Jalapenos – Jalapenos ni kita kenali sebagai cili jeruk. Tak pasti apa khasiat dia. Tapi kalau tambah dalam sandwich, akan bagi kita rasa masam pedas.

Pickles – Pickle atau jeruk timun ni akan buat sandwich kita jadi masam.

Tips – Waktu sedang order, mohon sebut nama sayur yang kalian nak. Jangan tunjuk “nak sayur tu, nak sayur ni”. Kadang-kadang kami pun tak tau awak tunjuk ke mana, jadi untuk memudahkan urusan, sebut je nak sayur apa.

Sos

Ada 11 jenis sos dekat Subway. Aku mohon jangan order dan mintak banyak sangat. Tak sedap kalau kau letak sos banyak sangat dalam sandwich.

Cili – Sos cili ni kegemaran rakyat Malaysia rasanya. Tak perlu diperkenalkan.

Ketchup – Sos tomato ni rasa masam-masam sikit. Sesuai untuk meatball marinara dan kalau kau nak rasa masam dalam sandwich kau.

Mayonnaise – Sos mayonnaise Subway ni tak ada rasa manis. Dia ada rasa lemak sahaja. Jadi jarang orang datang dan pilih sos mayo sahaja. Selalunya orang akan pilih sos mayo sebagai tambahan kepada sos yang lain.

Thousand Island – Sos ni berlemak, dan manis. Warna oren dia tu menggiurkan.

Sweet Onion Sauce – Sos ni rasa dia manis! Sesuai kalau nak rasa manis-manis dalam sandwich.

Honey Mustard – Kalau sweet onion tu manis, sos honey mustard ni rasa manis dan ada rasa berlemak.

BBQ sauce – Sos BBQ Subway agak pekat bagi aku. Rasa dia ada macam rasa benda terbakar. Eh?

Chipotle Southwest – Sos pedas ni takde rasa manis langsung. Dia straight to the point pedas dan masin. Takde rasa gula.

Ranch Dressing – Kalau kau rasa macam nak makan salad, ranch dressing ni sesuai untuk ganti Mayonnaise sebab dia ada rasa lemak dan masam pada masa yang sama.

Mustard – Pertama kali aku nak try rasa Yellow Mustard ni, mati-mati aku ingat yellow mustard ni rasa ala-ala cheesy sauce KFC. Ternyata aku tertipuuuu. Yellow Mustard ni rasa masam dan rasa kunyit!

Selain sos, di Subway juga ada minyak zaitun (olive oil), garam dan lada sulah (salt and pepper).

Cookies!

Pertama kali aku kerja di Subway, biskut Subway adalah benda pertama yang menggoda selera aku. Bau biskut yang baru siap dibakar… fuh. Lapar.

Kalau rasa macam nak campurkan daging, boleh juga. Boleh minta campur daging ayam campur tuna atau apa-apa kombinasi, Cuma harganya akan bertambah lah.

Double cheese kalau kau suka cheese lebih. Bayar pun lebih.

Kalau nak roti tu dibakar lama sikit, boleh cakap dengan sandwich artist tu nak “double toast”.

Sayur boleh kalau nak minta lebih tanpa cas tambahan. Cuma kalau dah bagitau dekat Sandwich Artist tu nak sayur lebih dan dia dah bagi lebih sikit, kira cukuplah tu. Selalunya pelanggan jenis cerewat nak sayur banyak ni akan menyusahkan kami untuk membalut sandwich kalian nanti.

Sos Subway boleh nak pilih banyak, tapi aku sarankan pilih tiga sahaja. Kalau campur banyak-banyak nanti caca marba rasa dia.

Akan ada beberapa kali dalam setahun di mana Subway akan buat beli satu sandwich percuma satu sandwich. Boleh semak dekat website Subway Malaysia bila tarikh rasminya.

Subway Malaysia kebanyakannya memiliki sijil Halal yang diperakui Jakim. Salah satu Subway tempat aku bekerja dulu adalah milik bumiputra (dekat kawasan Pasir Gudang), jadi bos aku dulu amat menitik beratkan sijil Halal ni. Ramai pelanggan dari Singapura akan turun ke Johor pada hari minggu untuk mendapatkan Subway, sebab status Subway Singapura kebanyakannya masih meragukan. Boleh tanya terus dengan Subway tersebut untuk status Halal mereka.

Ni video sampingan kalau nak tahu pengalaman di Subway.

P.S: Kesemua ulasan terhadap terhadap rasa Subway dan sos ini adalah berdasarkan pemerhatian penulis sendiri.

Rujukan:

Pengalaman Penulis

Khasiat sayur – https://www.healthyeating.org/

Sejarah Subway – https://www.subway.com/en-us/aboutus/timeline


40 Hadis Urusan Agama

Kita pasti saja pernah mendengar syarahan atau membaca karangan yang menghimpunkan 40 hadith di dalam sesebuah kitab. Yang paling masyhur di telinga kita sudah tentulah Hadith 40 karangan Imam Yahya bin Syaraf al-Nawawi atau masyhur dengan gelaran Imam al-Nawawi rahimahullah.

Tetapi adakah hanya kitab Hadith 40 Imam al-Nawawi sahaja yang wujud atau sebenarnya ada juga karangan yang dihasilkan oleh para ulama yang lain? Bagaimanakah tercetusnya idea para ulama untuk menghasilkan kitab yang menghimpunkan 40 Hadith? Kenapa 40?

Usaha penghasilan mengumpulkan 40 hadith Rasulullah sallallahu ‘alaihi wasallam di dalam sebuah kitab telah bermula sejak sekian lama. Hal ini Kerana terdapat sebuah hadith tentang galakan perkara tersebut.

Imam al-Nawawi menyebutkan bahawa beliau telah meriwayatkan hadith galakan tersebut dari ramai Sahabat Nabi sallallãhu ‘alaihi wasallam dengan susur sanad periwayatan yang pelbagai, dan matan yang berbagai. Antara mereka ialah Sayyiduna Ali bin Abi Tholib, Sayyiduna Abdullah ibnu Mas’ud, Sayyiduna Abu Hurairah, Sayyiduna Mu’az ibnu Jabal, Sayyiduna Abu Darda’, Sayyiduna Abdullah ibnu Umar, Sayyiduna Abdullah ibnu Abbas dan beberapa lagi dari kalangan Sahabat radiallãhu ‘anhum.

Walaupun sanad periwayatan dan lafaz matan hadith tersebut berbagai, namun intipatinya tetap satu iaitu menggalakkan penyebaran 40 hadith kepada umat. Antara lafaz hadith tersebut adalah seperti berikut:

(من حفظَ على أُمَّتِي أربعينَ حديثا من أَمرِ دِينِها بعثهُ اللهُ يومَ القيامةِ من زمرةِ الفقَهاءِ والعلماء)

“Barangsiapa yang menjaga (menyebarkan) ke atas umatku 40 hadith daripada urusan agamanya, maka Allah subhãnahu wa ta’ãla akan membangkitkannya di hari kiamat bersama golongan fuqaha’ dan ulama”

Menurut guru mulia Ustaz Hairul Nizam Mat Husain (Timbalan Syeikhul Ruwaq Jawi), perkataan hafizho (menjaga) yang disebutkan hadith membawa maksud nasyara (menyebarkan). Dan penyebaran di sini membawa maksud yang umum. Apa saja bentuk penyebaran adalah termasuk dalam erti kata yang disebutkan hadith.

Tak kisah sama ada kita share di media social atau membacakannya pada orang lain walaupun kita sama sekali tidak menghafalnya, kita tetap akan tergolong dalam golongan yang disebutkan hadith. Ganjaran yang besar boleh diraih dengan usaha yang mudah. Ini adalah rahmat buat kita. Maka dengan sebab itu usaha penyebaran ini berterusan dari zaman ke zaman.

Ada yang menghimpunkan 40 hadith tentang suatu tema yang khusus seperti 40 hadith tentang aqidah, jihad, sifat Nabi, kelebihan ilmu, wanita dan sejuta macam lagi. Di Alam Melayu juga telah wujud usaha mulia ini. Antara yang dihasilkan termasuk “Hadith 40 Tentang Amalan yang Mudah Namun Pahalanya Melimpah Ruah” karangan Ustaz Hairul Nizam Mat Husain, “al-Arba’un al-Jawiyyah” karangan Syeikhul Ruwaq Jawi Ustaz Nazrul Nasir al-Azhari, al-Arba’un al-Banjariyyah (Syeikh Ibrahim Masran al-Banjari dan banyak lagi.

Imam Nawawi pula mengambil tanggungjawab besar untuk menghimpunkan 40 hadith yang paling penting mencakupi semua tapak pembinaan agama Islam. Usaha ini sudah pasti sangatlah sukar. Ini kerana ia melibatkan keahlian ilmu yang jitu dan penelitian yang komprehensif terhadap perihal agama sebelum boleh memetik 42 hadith yang paling penting untuk dijadikan pokok panduan.  Namun beliau dengan keilmuannya adalah orang yang sangat layak.

Dan bukti keberhasilannya, kitab yang menghimpunkan sejumlah 42 hadith karangan beliau menjadi antara yang termasyhur di dunia sejak lebih kurang 700 tahun lalu dan kekal hingga ke hari ini, sehingga ada yang menyangka bahawa kitab hadith 40 karangan beliau adalah satu-satunya kitab hadith 40 yang wujud.